«Хайшэн» тайфуни: Японияда оммавий эвакуация, табиий офат Корея ва Приморьега ҳам зарба бериши мумкин – O'zbekiston Milliy paralimpiya qo'mitasi\nЯпонияда ҳукумат 200 мингдан ортиқ кишини қирғоқ ҳудудларидан эвакуация қилиш тўғрисида буйруқ берди. Мамлакатга «Хайшэн» супертайфуни ёпирилмоқда. Россиянинг Приморье ўлкаси ва Корея яриморолида ҳам табиий офатга тайёрланишмоқда.\nБир неча кундан буён Япониянинг жанубий ҳудудлари томон ҳаракатланаётган «Хайшэн» тўфони якшанба куни сезиларли даражада кучаймоқда. Айни вақтга келиб жанубий ороллар аҳолисининг бир қисми электр тармоғисиз қолган.\nАйни вақтда Япониянинг жанубий префектураларидан бири Окинавага ёпирилган, душанба куни эса Жанубий Кореяга етиб боради.\n«Хайшэн» супертайфун сифатида баҳоланмоқда – унинг марказида шамол тезлиги сониясига 80 метрга ёки соатига 290 километрга етмоқда.\nПриморье ўлкасида «Хайшэн»ни душанба-сешанба кунларига кутишмоқда. Бу ҳудудда Фавқулодда вазият вазирлиги бўлинмалари шай ҳолатга келтирилган.\nЯпония ҳукумати фавқулодда йиғилиш чақирган, унда табиий офат оқибатларини бартараф этиш чоралари кўриб чиқилади.\nБу сўнгги ҳафта давомида Японияга ёпирилган иккинчи йирик тўфондир. Бир неча кун муқаддам бу ерда «Майсак» тўфони кузатилган, бу сўнгги бир неча йил ичидаги энг йирик табиат ҳодисасига айланганди.\n«Майсак» туфайли Япониянинг арйрим ҳудудларида мактаблар ёпилди ва поездлар ҳаракати тўхтатилди. Юзлаб авиарейслар бекор қилинди.\n«Майсак» Шимолий Кореяга ҳам таъсир қилди.\nМаҳаллий нашрларнинг ёзишича, КХДРда ўнлаб кишилар табиий офат қурбонига айланган. Меҳнат партиясининг расмий газетасида қурбонлар сони аниқ келтирилмаган, аммо маҳаллий амалдорлар масъулиятсизликка йўл қўйганликда айбланган. Бу ходимларни жазо кутаётгани хабар қилинган.\n«Одамларнинг ўлимида айбдор бўлганларга партиявий, маъмурий ва суд чораларини кўришга қарор қилинди», дейилади мақолада.\nМайсак Жанубий Кореяга ҳам зарба берган – Пусан шаҳрида икки мингдан ортиқ киши кўчирилган.\n«Хайшэн» эса супертайфун ҳисобланаётган бўлсада, нисбатан камроқ талафот кўрсатиши кутилмоқда. Япония метеорология агентлиги бу сафар хавфнинг юқори даражаси ҳақида эълон қилмаган.\nАммо оқибатлар ҳалокатли бўлиши ҳам мумкин. Синоптиклар биринчи навбатда сув тошқини юзага келишидан хавотирда. Агентлик раҳбари Йошихиси Накамото дарё бўйларида яшовчи аҳоли хавф остида қолган.\nТайфун кучли зарба бериши мумкин бўлган Гото шаҳри ва Нагасаки префектурасида яшовчи юз минглаб кишилар эвакуация қилиниши белгилаб олинган.\nМаҳаллий нашрларнинг ёзишича аҳолининг бир қисми махсус тайёрланган бошпаналарга эмас, хавфсиз ҳудудлардаги меҳмонхоналарга бориб жойлашишни афзал кўрмоқда.


ЎзА - Зайтунлар гуллаганда\n14.02.2017 11:22 Чоп этиш версияси\nЎзбек қизлари, аёллари ҳақида гап кетганда, албатта, уларга қўли гул, чевар, пазанда дея сифат берамиз. Бизнинг қаҳрамонимиз эса бироз бошқачороқ: беғубор, серғайрат, ҳар бир ҳаракатидан ҳаётга, она табиатга бўлган меҳри, яшашга иштиёқи сезилиб туради. Ҳамсуҳбат бўлар экансиз, ундаги шижоат, беихтиёр сизга ҳам кўчади...\n– Самарқанднинг олис тоғ қишлоқларидан бири Жомда зиёли оилада туғилганман, – дейди қишлоқ хўжалиги фанлари доктори, профессор Дилором Ёрматова. – Қишлоқда ўқимишли кишининг обрўси баланд. Отам Ёрмат Саъдинов ўқитувчи бўлгани учунми, уйимизда китоб муқаддас саналган. Мактабда ўқиган чоғларим нашр этилган янги адабиётларни аввал отам, кейин мен ўқиб чиқардик.\nБолаликдаги севимли машғулотим гуллар териш, гиёҳлар йиғиш, табиат қўйнида сайр қилиш эди. Она табиатга бўлган меҳрим мактабни тамомлагач, Самарқанд қишлоқ хўжалик институтига етаклади. Институтнинг агрономлик факультетини имтиёзли диплом билан тугатгач, илмий фаолиятимни ушбу даргоҳ билан боғладим.\nФарзандлари ёш бўлишига қарамай Дилором опа 1975 йили докторлик диссертацияси устида иш бошлади.\n– Устозларим таклифи билан мамлакатимизда 1933-1935 йиллари экилиб, кейин бу ўсимлик Ўзбекистон иқлимига номуносиб деб нотўғри хулоса чиқарилган соя ўсимлиги агротехникасини ўрганишга киришдим, – дейди Дилорам опа. – Ўн беш йил давомида юртимизнинг барча вилоят ва туманларини қадамма-қадам кезиб, соя ўсимлиги Ўзбекистон ерларида ҳам ўсишига, юқори ҳосил беришига ишонч ҳосил қилгач, илмий асосда исботлашга эришдим. Турли конференцияларда илмий чиқишлар қилдим, соя ўсимлиги бўйича монографиялар ёздим.\nАйрим мамлакатларда кузатилаётган озиқ-овқат етишмовчилигини бартараф этишда озуқавийлиги юқори бўлган соя ўсимлигидан фойдаланиш мақсадга мувофиқ. Дунё аҳолисининг 55 фоизи, жумладан, хитойликларнинг аксарияти соя мойини истеъмол қилади. Мутахассисларнинг фикрича, соя ўсимлигидан сут, қатиқ, творог, пишлоқ, мой, гўшт сингари оқсилга бой озиқ-овқатлар ўрнини босувчи тўрт юздан зиёд турли маҳсулот олиш мумкин экан. Бу ўсимлик етиштирилишига кўра дунё деҳқончилигида буғдой, шоли ва маккажўхоридан кейин тўртинчи ўринда туради.\nМамлакатимизда ҳам сўнгги йилларда соя донидан инсон организми учун мутлақ зарарсиз бўлган ўсимлик мойи олинмоқда. Соя донининг мойи ажратиб олингач, фақат оқсили қолади. У колбаса цехларида, болалар озуқалари ҳамда турли печенье ва шоколадли конфетлар тайёрлашда ишлатилади. Соя уни қўшиб тайёрланган нон маҳсулотлари 4-5 кун давомида юмшоқ бўлиб туради. Буғдой унидан пиширилган нонларга қараганда тўйимлилиги икки марта юқори.\nСоя дони таркибида 45 фоизгача оқсил ва 25 фоизгача ўсимлик мойи сақланади. Соя оқсилидан қон плазмалари, кўзойнаклар учун сифатли линзалар олиш ҳамда жун газламалар ишлаб чиқариш мумкин.\nЧорвачиликда ҳам соя маҳсулотлари сифатли ва тўйимли ем-хашак озуқасидир. Сулининг 100 килограмм донида 100, буғдойда 116, арпа донида 126, маккажўхорида 133 озуқа бирлиги мавжуд бўлса, ана шунча соя донида 134,8 озуқа бирлиги бор.\nСоя шротида ҳам 14 хил аминокислота сақланиб қолади. Ана шу моддалар 3 кунлик жўжалар учун жуда фойдалидир. Натижада товуқлардан олинадиган тухум сони ортади ҳамда уларнинг боқилиш муддати 12-15 кунга қисқаради.\nСоя оқсилидан ипакчиликда ҳам озуқа сифатида фойдаланилади. Японлар тажрибасига кўра, бир йилнинг ўзида беш мартагача ипак қурти боқиш мумкин.\nБу ўсимликнинг афзалликларидан яна бири тупроқ унумдорлигини оширишидир. Соя дуккакли ўсимлик бўлгани боис, ҳаводан соф азотни ўзлаштириб, илдизлари орқали тупроқни азот билан бойитади. Ўсимлик ўсув даврида ўзи учун ҳам, ўзидан кейинги ўсимлик учун ҳам маълум миқдорда азот қолдириши натижасида тупроқ структураси яхшиланиб, биологик унумдорлиги ошади. Ушбу хусусиятига кўра, соя бугунги кун деҳқончилигида энг муҳим экинлардан бири ҳисобланади.\nЖорий йилда мамлакатимизда 100 минг гектардан ортиқроқ майдонга соя ўсимлигини экиш режалаштирилган.\nДилором опа бир неча йилдан буён соя, махсар, кунгабоқар, зиғир, буғдой каби ўсимликларнинг агротехникаси билан шуғулланиб келгани учунми, унга ҳамкасблари, яқинлари баъзан "соя опа" деб ҳам мурожаат қилади.\nЗайтун мойи табобатда қадимдан ишлатилиб келинади, тиббиётда ҳам кенг қўлланилади. У кимёвий таркиби жиҳатидан она сути таркибидаги мойга яқин турадиган ягона ўсимлик ҳисобланар экан. Италия, Испания каби давлатларда унга "суюқ олтин" номи берилган. Боиси, ушбу давлатларда зайтун ўсимлиги энг катта даромад манбаи ҳисобланади.\nМамлакатимизда ҳам зайтун етиштириладими, деган ҳақли савол туғилиши шубҳасиз. Дилором Ёрматовани ҳам айнан шу савол қийнар эди.\n– Сурхондарё вилоятининг кейинги 20 йиллик тупроқ ва иқлим шароитини ўрганиб чиқдим, – дейди Дилором опа. – Дастлаб Туркиядан олиб келинган зайтун кўчатларини Сурхондарё вилоятининг субтропик ҳудуди – Олтинсой туманидаги “Жовли” фермер хўжалиги ерларига экдик. Зайтун етиштириш борасидаги илмий ишларимиз вилоят ва туман ҳокимликлари томонидан қўллаб-қувватланди. 2002 йилда Ўзбекистон ерларида илк бор зайтун кўчатлари томир отди.\n2004 йилдан 2005 йилга ўтар қиш совуқ келди. Дилором опа фарзандидек парваришлаётган ниҳолларини совуқ уришидан хавотирланди. Шукрки, зайтун кўчатлари қишдан омон-эсон чиқди. 2004 йили Тошкент вилоятининг Қибрай туманида, 2005 йил Зангиота туманига ҳам зайтун кўчатлари экилди. Ниҳоят, Олтинсой туманидаги зайтун дарахтлари 2006 йил гуллаб, ҳосил берди ва мевалари пишиб етилди.\n– Зайтунларингиз гуллади! Телефон орқали айтилган бу гап мен учун ҳақиқий хушхабар бўлди, – дейди Дилором Ёрматова. – Ахир уларнинг гуллашини неча йиллардан буён кутаётган эдим. Дам-бадам улардан хабар олиш, куну тун ўйлаш... Очиғи фарзанди улғайишини кутаётган онадек эдим. Зайтун дарахти камида минг йил яшайди. Агар мамлакатимизда зайтун дарахтини ўстириб, улардан ҳосил олишни йўлга қўйсак, жуда катта ютуққа эришамиз. Аҳолини сифатли, шифобахш зайтун мойи билан таъминлабгина қолмай, уни экспорт ҳам қилиш мумкин.\n"Қоракўз" ва "Изумруд"\nПрезидентимиз Шавкат Мирзиёев 2016 йил 30 декабрь куни мамлакатимизнинг етакчи илм-фан намояндалари билан учрашувда фан, таълим ва ишлаб чиқариш интеграциясини янада такомиллаштириш муҳим аҳамиятга эгалигини таъкидлади.\nБу машаққатли соҳада фидокорона меҳнат қилаётган олима аёл меҳнати ҳам таҳсинга лойиқ. Унинг Сурхондарё вилоятида олиб борган тажрибалари ижобий самара бергач, кўплаб фермер хўжаликларида зайтун кўчатлари экила бошланди. Турли мамлакатлардан, хусусан, Испаниядан 14, Озарбайжондан 2, Қрим ва Америкадан 4 хилдан зайтун навлари олиб келинди. Ўзбекистон тупроқ иқлим шароитига мослаштирилган "Қоракўз" ва "Изумруд" зайтун навлари яратилди. 2015 йили улар давлат реестрига истиқболли нав сифатида киритилди.\nТажрибаларга кўра, бир туп зайтун дарахтидан дастлаб 5-7 килограмм, кейинчалик 30 килограмм ва ундан кўпроқ ҳосил олинди. Демак, томорқага 6 туп зайтун дарахти экилса, йилига 180 килограмм мева, ундан 30 килограмм соф зайтун мойи олиш мумкин. Ўсимликнинг ер танламаслиги, унумдорлиги паст, қумлоқ, ўртача шўрланган майдонларда ҳам ўсавериши, вегетациясининг 5-6 йилларидан бошлаб кам сув ичишини инобатга олсак, мамлакатимизда ҳам ушбу ўсимликни парваришлаш истиқболли экани маълум бўлади.\nДилором Ёрматованинг айтишича, Марказий Осиёда биринчилардан бўлиб бир неча йиллик адаптация натижасида 17 градус совуққа чидамли 4 хил навга эга бўлдик. 2016 йилдан бошлаб зайтуннинг совуққа чидамли навларини яратиш борасида Геномика ва биоинформатика маркази олимлари билан ҳамкорликда иш олиб борилмоқда. Олима зайтун дарахтининг агротехникасини ўрганиш ва такомиллаштириш борасида ҳам изланишларни бошлаб юборган.\nБугунги кунда Cурхондарё, Андижон ва Фарғона вилоятларидаги фермер хўжаликлари ва хонадонларда зайтунлар ўстирилмоқда. Зайтунзорларни янада кенгайтириш, ушбу ўсимликнинг янги навларини яратиш, бизнинг иқлимга мослаштириш ва ҳосилдорлигига эришиш аҳолини тоза зайтун мойи билан таъминлаш имкониятини кенгайтиради, бундай маҳсулотларни четдан олиб келиш заруратини йўқотади.\nУлуғ донишмандлар дунёнинг самари бўлган инсон ўз умрини эзгу ишларга бағишламоғи, шоду хуррамлик билан ўтказмоғи ва ҳар жиҳатдан камолот сари интилмоғи зарурлигини таъкидлаган. Ҳаётини илм-фанга бағишлаган Дилором Ёрматовага ҳар қанча ҳавас қилсак арзийди.


Сathay Pacific авиакомпанияси Россия ракеталари туфайли Каспий денгизи устидан парвозларни тўхтатди\n09:22 / 14.10.2015\nГонконгнинг энг йирик авиакомпанияси Cathay Pacific Эрон ва Каспий денгизи устидан парвозларни Суриядаги жангарилар позицияларига Каспий денгизидан Россия ракеталари отилаётгани сабабли тўхтатишга қарор қилди. Бу ҳақда South China Morning Post нашри маълум қилди.\nНашрнинг маълумотларига кўра, авиакомпания Европа авиация хавфсизлиги агентлигининг қанотли ракеталар йўловчи самолётларига хавф солиши мумкинлиги ҳақидаги огоҳлантиришига амал қилган. Бу ҳудудлардан парвозлар 8 октябрдан тўхтатиб қўйилди. Хусусан, аввал Каспий денгизи устидан ўтган Римга рейслар ҳозирда Шимолий Хитой ёки Москва орқали амалга оширилмоқда.\nАвиакомпания парвозлар тўхтатилганини тасдиқлади ва вазиятни таҳлил қилаётганини айтди.\nНашрнинг таъкидлашича, агар ракеталар отилиши давом этса, бошқа авиакомпаниялар, жумладан Air France ҳам ушбу ҳудудлар устидан парвозларни тўхтатиши мумкин.\n7 октябрда Россия ҳарбий-денгиз флоти Каспий флотилиясининг 4 та ракета кемаси “Калибр” русумидаги 26 та ракета билан ИШИДнинг Суриядаги позицияларига зарба берган.


Жисмоний Тарбия ҳақида — У ким, бу нима — QOMUS.INFO\nQOMUS.INFO > Ж ҳарфи > ЖИСМОНИЙ ТАРБИЯ\nИбтидоий даврдан бошлаб Жисмоний тарбияга алоҳида эътибор қаратилган. Дастлаб у жисмоний машқлар, турли ўйинлар, меҳнат жараёнлари, овчилик, ҳарбий ҳаракатларга ўхшатилган мусобақалар ва синовлар шаклида мавжуд бўлган, турли маросимларни акс эттирган. Кейинчалик ёшларни қиличбозлик, чавандозлик, камондан отиш, яккама-якка кураш маҳоратига ўргатиш жамиятнинг асосий вазифаларидан бирига айлана борган. Уйғониш даврида Жисмоний тарбияга эътибор янада кучайди. Гуманистлар Жисмоний тарбияни ўқув дастурига киритишга уринганлар. Жисмоний тарбияга ўрта асрларда Европада оилавий тарбия ва мактабдаги педагогик жараённинг муҳим қисми сифатида карала бошланди. Жисмоний Тарбия Руссо «Эмиль, ёки Тарбия тўғрисида» деб аталган педагогик рисоласида Жисмоний тарбиянинг болаларнинг ақлий камолоти ва меҳнат тарбиясидаги аҳамиятини таъкидлаган. 18-а. да асосан Руссо ғоялари таъсирида Германияда пайдо бўлган «инсонпарварлик ва яхши хулқ мактаблари» — филантропинлар Жисмоний тарбиянинг шакл ва услубларининг такомиллашувига олиб келади. Гимнастика машқлари мактаб дастурларидан мустаҳкам ўрин олади. 19-а. охири ва 20-а. бошида Франция, Буюк Британия ва б. мамлакатларда Жисмоний тарбиянинг миллий тизимлари таркиб топди.\nЎзбекистонда Жисмоний тарбияга жуда қадимдан саломатликни мустаҳкамлашнинг асосий воситаси деб қаралган. Маҳмуд Кошгарийнинг «Девону луғотит турк» асарида 100 дан зиёд халқ ўйинлари тўғрисида маълумот берилган. «Алпомиш» ўзбек халқ қаҳрамонлик достони, Алишер Навоийнинг «Фархoд ва Ширин», Зайниддин Восифийнинг «Бадое ул-вақое» («Нодир воқеалар»), Бобурнинг «Бобурнома» асари ва б. да жисмоний, жанговар машқлар, кучлилик баҳсмунозараларининг хилма-хил намуналаридан xикоя қилинади.\nЎзбекистонда мустақиллик йилларига келиб Жисмоний тарбия ва спорт давлат сиёсати даражасига кўтарилди. 1992 й. да (2000 й. да эса янги таҳрирда) «Жисмоний тарбия ва спорт тўғрисида»ги қонуннинг қабул қилиниши, 1993 й. да Соғлом авлод давлат дастурининг ишлаб чиқилиши, Вазирлар Маҳкамасининг спортнинг алоҳида турларини ривожлантиришга оид ва ниҳоят 1999 й. да «Ўзбекистонда жисмоний тарбия ва спортни янада ривожлантириш чора-тадбирлари тўғрисида»ги қарори Жисмоний тарбиянинг ҳуқуқий асосларини яратди.\nЖисмоний тарбиянинг кенг тармоқли тизими: оилавий-мактабгача давр (чақалоқликдан бошлаб боғча ёшидаги), мактаб ёши, ўрта махсус ва олий таълим даври ҳамда катта ёшдаги (эркак ва аёл)лар Жисмоний тарбия сини ўз ичига олади. Ўзбекистонда умумтаълим мактабларидаги Жисмоний тарбия педагогик жараён ҳисобланиб, Жисмоний тарбия дарслари, спорт секцияларидаги машғулотлар орқали амалга оширилади. «Умумий ўрта таълим мактаблари учун жисмоний тарбиядан давлат таълими стандарта» бўйича 1 — 9-синфларда ҳафтасига 2 соатдан Жисмоний тарбия дарслари жорий этилган. Ўқувчи-ёшлар ўртасида Жисмоний тарбияни янада оммалаштириш ва уларнинг саломатлигини мустаҳкамлаш мақсадида 1999 й. да махсус тест синовлари ишлаб чиқилди. Мазкур тестларни муваффақиятли топширганлар учун 3 даражали «Алпомиш» ва «Барчиной» нишонлари таъсис этилди. 1.588.298 нафар ўқувчи мазкур тестларни муваффақиятли топширди (2002). Шунингдек, мактаб ўқувчилари учун «Умид ниҳоллари», лицей-коллеж ўқувчилари учун «Баркамол авлод», олий ўқув юрти талабалари учун «Универсиада» оммавий мусобақаларини ҳар 2 й. да ўтказиш йўлга қўйилди. Халқ ўйинлари ва оммавий спорт турлари бўйича қар 2 й. да «Алпомиш ўйинлари» фестивали ҳамда «Тўмарис ўйинлари» ўтказиб келинади.\nЖисмоний тарбиянинг илмий-амалий асослари ва шу соҳа мутахассислари Ўзбекистон давлат жисмоний тарбия институти, олий ўқув юртларининг ф-тлари ҳамда бўлимларида тайёрланади. Республикада 6 та олимпия ўринбосарлари билим юрти, 8 та олий спорт маҳорати мактаби ва 369 та болалар-ўсмирлар мактабида ҳам ўқувчиларга Жисмоний тарбиядан сабоқ берилади. «Ёшлик» кўнгилли спорт ташкилоти, «Ватанпарвар» мудофаага кўмаклашувчи ташкилоти, «Динамо» спорт клуби каби спорт жамиятлари аҳолининг турли қатламларини Жисмоний тарбия машғулотларига жалб этишга хизмат қилади.\nPrevious PostЖИНСИЙ ҲАЁТ


001. Фотиҳа сурасининг тафсири\nФотиҳа сураси ҳақида умумий маълумот\nНозил қилинган жойи: Макка\nАбу Ҳурайра, Мужоҳид, Ато ибн Ясор, Савод ибн Зиёд, Зуҳрий, Абдуллоҳ ибн Убайд ибн Умайрлар Фотиҳа сураси Мадинада нозил қилингани, Ибн Аббос, Али, Қатода, Абул Олия, Али ибн Ҳусайн, Ато, Ибн Жубайр, Муҳаммад ибн Яҳё ибн Ҳиббон, Жаъфар ас-Содиқлар эса бу сура Маккада туширилганини айтишган. Лекин Фотиҳа сураси бошқа суралардан фарқли равишда икки марта – аввал Маккада, кейинчалик яна бир бор Мадинада нозил қилинган. Шу сабаб бу сура икки муқаддас шаҳарда нозил қилингани ҳақида турли ривоятлар бор.\nОятлар сони: 7\nУламолар Фотиҳа сураси етти оятдан иборат эканига иттифоқ қилишган. Бу борада ҳеч қандай ихтилоф йўқ.\nФотиҳа сураси 7 оят, 25 калима, 113 ҳарфдан иборат.\nТартиб рақами: 1\nГарчи биринчи нозил қилинмаган бўлса-да, тартиб бўйича Фотиҳа Қуръони Каримнинг илк сураси ҳисобланади.\nФотиҳа сураси Қуръон Каримни очувчи бўлгани учун ҳам «Фотиҳа – очувчи» деб номланган. Фотиҳа Қуръони Каримнинг энг улуғ сураси ҳисобланади. Қуйида мазкур сура фазилатлари ҳақида тўхталиб ўтамиз.\nعَنْ أَنَسٍ رَضِىَ اللهُ عَنْهُ قَالَ: كَانَ النَّبِيُّ صَلَّى اللهُ عَلَيْهِ وَسَلَّمَ فِى مَسِيرٍ فَنَزَلَ وَنَزَلَ رَجُلٌ إِلَى جَانِبِهِ ، قَالَ: فَالْتَفَتَ النَّبِيُّ صَلَّى اللهُ عَلَيْهِ وَسَلَّمَ فَقَالَ: أَلاَ أُخْبِرُكَ بِأَفْضَلِ الْقُرْآنِ ، قَالَ: بَلَى فَتَلاَ " الْحَمْدُ للهِ رَبِّ الْعَالَمِينَ ". رَوَاهُ ابْنُ حِبَّانَ فِى صَحِيحِهِ وَالْحَاكِمُ فِي الْمُسْتَدْرَكِ وَقَالَ: صَحِيحٌ عَلَى شَرْطِ مُسْلِمٍ.\nАнас розияллоҳу анҳу ривоят қилади: «Набий соллаллоҳу алайҳи васаллам сафарга чиқиб, бир жойда қўним топдилар. УЗ от билан бир киши ҳам ўша ерга тушди. Набий соллаллоҳу алайҳи васаллам унга қараб: «Сенга Қуръоннинг энг афзалидан (яъни Қуръондаги энг улуғ сурадан) хабар берайми?» дедилар. У: «Ҳа», деди. Шунда у Зот «Алҳамду лиллаҳи роббил-ъаламийн» (Фотиҳа сураси)ни тиловат қилдилар»(Ибн Ҳиббон «Саҳиҳ»да, Ҳоким «Мустадрак»да ривоят қилган ва: «Ушбу ҳадис Муслим шартига кўра саҳиҳ», деган).\nҚуръони Карим самовий китобларнинг охиргиси ва энг мукаммалидир. Фотиҳа сураси ўша мукаммал Китобнинг энг фазилатли сураси саналади.\nوَعَنْ أَبِي سَعِيدِ بْنِ الْمُعَلَّى رَضِىَ اللهُ عَنْهُ قَالَ: كُنْتُ أُصَلِّي فِي الْمَسْجِدِ فَدَعَانِي رَسُولُ اللهِ صَلَّى اللهُ عَلَيْهِ وَسَلَّمَ فَلَمْ أُجِبْهُ فَقُلْتُ: يَا رَسُولَ اللهِ إِنِّي كُنْتُ أُصَلِّي فَقَالَ: أَلَمْ يَقُلْ اللهُ " اسْتَجِيبُوا للهِ وَلِلرَّسُولِ إِذَا دَعَاكُمْ لِمَا يُحْيِيكُمْ " ثُمَّ قَالَ لِي: لأُعَلِّمَنَّكَ سُورَةً هِيَ أَعْظَمُ السُّوَرِ فِي الْقُرْآنِ قَبْلَ أَنْ تَخْرُجَ مِنْ الْمَسْجِدِ ثُمَّ أَخَذَ بِيَدِي فَلَمَّا أَرَادَ أَنْ يَخْرُجَ قُلْتُ لَهُ: أَلَمْ تَقُلْ لأُعَلِّمَنَّكَ سُورَةً هِيَ أَعْظَمُ سُورَةٍ فِي الْقُرْآنِ قَالَ: الْحَمْدُ للهِ رَبِّ الْعَالَمِينَ هِيَ السَّبْعُ الْمَثَانِي وَالْقُرْآنُ الْعَظِيمُ الَّذِي أُوتِيتُهُ. رَوَاهُ الْبُخَارِيُّ وَأَبُو دَاوُدَ وَالنَّسَائِيُّ وَابْنُ مَاجَهْ وَأَحْمَدُ وَابْنُ حِبَّانَ فِي صَحِيحِهِ.\nАбу Саид ибн Муалло розияллоҳу анҳу айтади: «Масжидда намоз ўқиётганимда Расулуллоҳ соллаллоҳу алайҳи васаллам чақириб қолдилар. Мен у кишига жавоб бермадим. (Намозни адо этиб бўлгач, келиб): «Эй Расулуллоҳ, мен намоз ўқиётган эдим», деб айтдим. У киши: «Ахир, Аллоҳ: «Эй мўминлар, Аллоҳ ва Унинг Расули сизларни абадий ҳаёт берадиган нарсага чақирса, уни қабул қилинглар», деб айтмаганми?!» дедилар. Сўнгра: «Масжиддан чиқмасингдан олдин мен сенга Қуръондаги энг улуғ сурани, албатта, ўргатаман, деб айтдилар ва қўлимдан тутдилар. У Зот масжиддан чиқмоқчи бўлганларида мен: «Сиз менга: «Сенга Қуръондаги энг улуғ сурани, албатта, ўргатаман», деб айтмаганмидингиз?» дедим. Шунда у Зот: «Алҳамду лиллаҳи роббил-ъаламийн», ушбу етти такрорланувчи оят ва улуғ Қуръон менга ато этилди», дедилар» (Бухорий, Абу Довуд, Насоий, Ибн Можа, Аҳмад, Ибн Ҳиббон «Саҳиҳ»да ривоят қилган).\n«Қуръондаги энг улуғ сура»ни Ибн Тийн «Унинг савоби бошқа сураларникидан кўра улуғроқ», деб тушунтирган.\nУшбу ҳадисни баъзи уламолар Қуръон суралари бир-биридан афзал эканига далил қилиб келтирадилар.\nوَعَنْ أُبَيِّ بْنِ كَعْبٍ رَضِىَ اللهُ عَنْهُ قَالَ: قَالَ النَّبِيُّ صَلَّى اللهُ عَلَيْهِ وَسَلَّمَ: مَا أَنْزَلَ اللهُ فِي التَّوْرَاةِ وَلاَ فِي الإِنْجِيلِ مِثْلَ أُمِّ الْقُرْآنِ وَهِيَ السَّبْعُ الْمَثَانِي وَهِيَ مَقْسُومَةٌ بَيْنِي وَبَيْنَ عَبْدِي وَلِعَبْدِي مَا سَأَلَ. رَوَاهُ التِّرْمِذِيُّوَالنَّسَائِيُّ وَأَحْمَدُ وَابْنُ حِبَّانَ فِي صَحِيحِهِ.\nУбай ибн Каъб розияллоҳу анҳу айтади: «Расулуллоҳ соллаллоҳу алайҳи васаллам: «Аллоҳ Тавротда ҳам, Инжилда ҳам Уммул Қуръон (Фотиҳа сураси) каби сурани нозил қилмаган. У етти такрорланувчи (оятлардан иборат)дир. (Аллоҳ:)«У Мен ва бандам ўртасида иккига тақсимланган. Бандам учун сўрагани (бўлади)» (деб айтади)», деганлар» (Термизий, Насоий, Аҳмад, Ибн Ҳиббон «Саҳиҳ»да ривоят қилган).\nАллоҳ таоло аввалги самовий китоблар бўлмиш Тавротда ҳам, Инжилда ҳам Фотиҳа каби сурани нозил қилмаган. Бундай сурани фақат Қуръонда туширган. Бу эса Фотиҳа сурасининг қанчалик фазилатли эканини англатади.\nРивоятнинг иккинчи қисми ҳадиси қудсийдан иборат. Унда Аллоҳ таоло: «У Мен ва бандам ўртасида иккига тақсимланган. Бандам учун сўрагани (бўлади)» демоқда. Бундан келиб чиқадики, Фотиҳа сурасидан кейин ихлос билан дуо қилинса, унинг ижобат бўлиши аниқ экан.\nوَعَنْ ابْنِ عَبَّاسٍ رَضِىَ اللهُ عَنْهُ قَالَ: بَيْنَمَا رَسُولُ اللهِ صَلَّى اللهُ عَلَيْهِ وَسَلَّمَ وَعِنْدَهُ جِبْرِيلُ عَلَيْهِ السَّلاَمُ إِذْ سَمِعَ نَقِيضًا فَوْقَهُ فَرَفَعَ جِبْرِيلُ عَلَيْهِ السَّلاَمُ بَصَرَهُ إِلَى السَّمَاءِ فَقَالَ: هَذَا بَابٌ قَدْ فُتِحَ مِنْ السَّمَاءِ مَا فُتِحَ قَطُّ قَالَ: فَنَزَلَ مِنْهُ مَلَكٌ فَأَتَى النَّبِيَّ صَلَّى اللهُ عَلَيْهِ وَسَلَّمَ فَقَالَ: أَبْشِرْ بِنُورَيْنِ أُوتِيتَهُمَا لَمْ يُؤْتَهُمَا نَبِيٌّ قَبْلَكَ فَاتِحَةِ الْكِتَابِ وَخَوَاتِيمِ سُورَةِ الْبَقَرَةِ لَمْ تَقْرَأْ حَرْفًا مِنْهُمَا إِلاَّ أُعْطِيتَهُ. رَوَاهُ مُسْلِمٌ وَالنَّسَائِيُّ وَالْحَاكِمُ.\nИбн Аббос розияллоҳу анҳудан ривоят қилинади: «Расулуллоҳ соллаллоҳу алайҳи васаллам Жаброил алайҳиссалом билан бирга эканларида, тепадан бир овоз эшитдилар. Шунда Жаброил осмонга қараб: «Бу осмондан очилган бир эшикдир. У ҳеч қачон очилмаган эди», деди. Сўнгра ундан Набий соллаллоҳу алайҳи васаллам ҳузурларига бир фаришта тушиб, «Сиз икки нур сабабидан хурсанд бўлинг. Ушбу иккиси сиздан олдинги бирон пайғамбарга берилмаган. Улар Фотиҳатул-Китоб (Фотиҳа сураси) ва Бақара сурасининг охирги оятларидир. Улардан бирон ҳарф ўқисангиз, сизга, албатта, берилади», деди» (Муслим, Насоий ва Ҳоким ривояти).\nДемак, Фотиҳа сураси ва Бақаранинг охирги оятлари Расулуллоҳ соллаллоҳу алайҳи васалламдан бошқа бирон пайғамбарга берилмаган. У иккиси дуо оятлари бўлиб, агар банда улар билан Аллоҳга илтижо қилса, унинг дуоси мустажоб бўлади.\nوَعَنْ أَبِى هُرَيْرَةَ رَضِىَ اللهُ عَنْهُ قَالَ: سَمِعْتُ رَسُولَ اللهِ صَلَّى اللهُ عَلَيْهِ وَسَلَّمَ يَقُولُ: قَالَ اللهُ تَعَالَى: قَسَمْتُ الصَّلاَةَ بَيْنِي وَبَيْنَ عَبْدِي نِصْفَيْنِ وَلِعَبْدِي مَا سَأَلَ فَإِذَا قَالَ الْعَبْدُ: الْحَمْدُ للهِ رَبِّ الْعَالَمِينَ ، قَالَ اللهُ تَعَالَى: حَمِدَنِي عَبْدِي وَإِذَا قَالَ: الرَّحْمَنِ الرَّحِيمِ ، قَالَ اللهُ تَعَالَى: أَثْنَى عَلَيَّ عَبْدِي وَإِذَا قَالَ: مَالِكِ يَوْمِ الدِّينِ ، قَالَ: مَجَّدَنِي عَبْدِي وَقَالَ مَرَّةً: فَوَّضَ إِلَيَّ عَبْدِي فَإِذَا قَالَ: إِيَّاكَ نَعْبُدُ وَإِيَّاكَ نَسْتَعِينُ ، قَالَ: هَذَا بَيْنِي وَبَيْنَ عَبْدِي وَلِعَبْدِي مَا سَأَلَ فَإِذَا قَالَ: اهْدِنَا الصِّرَاطَ الْمُسْتَقِيمَ ، صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلاَ الضَّالِّينَ ، قَالَ: هَذَا لِعَبْدِي وَلِعَبْدِي مَا سَأَلَ. رَوَاهُ مُسْلِمٌ وَأَصْحَابُ السُّنَنِ وَمَالِكٌ وَأَحْمَدُ.\nАбу Ҳурайра розийаллоҳу анҳу айтади: «Мен Расулуллоҳ соллаллоҳу алайҳи васалламнинг: «Аллоҳ таоло айтади: «Намозни Ўзим ва бандам ўртасида иккига тақсимладим. Бандам учун сўраган нарсаси (берилади). Агар банда: «Алҳамду лиллааҳи роббил-ъаламийн», деса, Аллоҳ таоло: «Бандам менга ҳамд айтди», дейди. Агар (банда): «Ар-роҳмаанир-роҳийм», деса, (Аллоҳ таоло): «Бандам мени мақтади», дейди. Агар (банда): «Маалики йавмид-дийн», деса, (Аллоҳ таоло): «Бандам мени улуғлади», дейди. (Ровий айтади:) Бир марта, бандам Менга (ишини) топширди, дейди», деб айтган эдилар. Агар (банда): «Иййаака наъбуду ва иййаака наста-ъийн», деса, (Аллоҳ таоло): «Бу Мен ва бандам ўртасидаги нарса. Бандамга сўраган нарсаси (ато қилинади)», дейди. Агар (банда): «Иҳдинассиротол-мустақийм, сиротоллазийна анъамта ъалайҳим, ғойрил-мағзууби ъалайҳим ва лаз-зооллийн», деса, (Аллоҳ таоло): «Бу бандам учундир. Бандамга сўраган нарсаси (берилади)», деб айтади», деганларини эшитганман» (Муслим, Сунан соҳиблари, Молик ва Аҳмад ривояти).\nУламолар: «Ушбу ҳадисдаги «намоз»дан мурод Фотиҳа сурасидир. Чунки Фотиҳасиз намоз тўғри бўлмайди», деб айтишган.\nБаъзи уламолар ушбу ҳадисни басмала Фотиҳа сураси таркибига кирмаслигига далил қилиб келтиришган.\nУшбу ривоятда намознинг ҳар бир ракъатида ўқиладиган Фотиҳа сураси иккига тақсимлангани айтилмоқда. Олимлар таъкидлашича, бу ердаги тақсимлаш маъно жиҳатидандир. Сабаби суранинг ярми Аллоҳга ҳамд айтиш, У Зотни улуғ деб эътироф этиш, У Зотга таваккул қилишга ваъда беришдан иборат бўлса, қолган ярми дуо, илтижо, тазарруъ ва ўзини хокисор тутишдан иборатдир.\nوَعَنْ أَبِي هُرَيْرَةَ رَضِىَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: الْحَمْدُ للهِ رَبِّ الْعَالَمِينَ أُمُّ الْقُرْآنِ وَأُمُّ الْكِتَابِ وَالسَّبْعُ الْمَثَانِي. رَوَاهُ الْبُخَارِيُّ وَأَبُو دَاوُدَ وَالتِّرْمِذِيُّ.\nАбу Ҳурайра розияллоҳу анҳу Расулуллоҳ соллаллоҳу алайҳи васалламдан ривоят қилади: «Алҳамду лиллаҳи роббил-ъаламийн (яъни Фотиҳа сураси) «Уммул Қуръон», «Уммул Китоб» ва «Сабъул Масоний»дир» (Бухорий, Абу Довуд ва Термизий ривояти).\nМаълумки, биз «Фотиҳа» деб биладиган суранинг кўплаб номлари бор. Ушбу ҳадисда Фотиҳа сурасининг бир неча исмлари келтирилмоқда.\nوَعَنْ وَاثِلَةَ بْنِ الأَسْقَعِ رَضِىَ اللهُ عَنْهُ أَنَّ النَّبِيَّ صَلَّى اللهُ عَلَيْهِ وَسَلَّمَ قَالَ: أُعْطِيتُ مَكَانَ التَّوْرَاةِ السَّبْعَ وَأُعْطِيتُ مَكَانَ الزَّبُورِ الْمِئِينَ وَأُعْطِيتُ مَكَانَ الإِنْجِيلِ الْمَثَانِيَ وَفُضِّلْتُ بِالْمُفَصَّلِ. رَوَاهُ أَحْمَدُ فِي الْمُسْنَدِ وَالطَّبَرَانِيُّ فِي الْكَبِيرِ وَالْبَيْهَقِيُّ فِي شُعَبِ الإِيْمَانِ وَقَالَ الأَلْبَانِيُّ: سَنَدُهُ حَسَنٌ.\nВосила ибн Асқоъ розияллоҳу анҳу Набий соллаллоҳу алайҳи васалламдан ривоят қилади: «Менга Тавротнинг ўрнига «Еттилик», Забурнинг ўрнига «Юзлик», Инжилнинг ўрнига «Масоний» берилди ва мен «Муфассал» билан афзал қилиндим» (Аҳмад «Муснад»да, Табароний «Кабийр»да, Байҳақий «Шуъабул ийман»да ривоят қилган. Албоний: «Ҳадис санади ҳасан», деган).\n«Еттилик» Қуръони Каримдаги Фотиҳа сурасидан кейинги қуйидаги етти узун суралардир: 1. Бақара; 2. Оли Имрон; 3. Нисо; 4. Моида; 5. Анъом; 6. Аъроф; 7. Анфол-Тавба.\n«Юзлик» ояти юздан ошувчи суралар.\n«Масоний» Фотиҳа сурасининг номи.\n«Муфассал» Ҳужуротдан Носгача бўлган суралар.\nوَعَنْ أَنَسٍ رَضِىَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: إِذَا وَضَعْتَ جَنْبَكَ عَلَى الْفِرَاشِ وَقَرَأْتَ فَاتِحَةَ الْكِتَابِ وَقُلْ هُوَ اللهُ أَحَدٌ فَقَدْ آمَنْتَ مِنْ كُلِّ شَيْئٍ إِلاَّ الْمَوْتَ. رَوَاهُ الْبَزَّارُ وَضَعَّفَهُ الأَلْبَانِيُّ.\nАнас розияллоҳу анҳу ривоят қилади: «Расулуллоҳ соллаллоҳу алайҳи васаллам: «Агар тўшакка ётганингда, Фотиҳатул-китоб ва «Қул ҳуваллоҳу аҳад» (Ихлос сураси)ни ўқисанг, ўлимдан бошқа барча нарсадан саломат бўласан», дедилар» (Баззор ривояти. Албоний ушбу ҳадис санади заиф, деган).\nФотиҳа сурасининг фазилатлари жуда кўп. Буни мазкур суранинг турли номлар билан аталишида ҳам кўришимиз мумкин.\nЭнди, Аллоҳ таолонинг ёрдами билан, Фотиҳа сурасини тафсир қилишга киришамиз.\n1. Раҳмон (Меҳрибон) ва Раҳийм (Раҳмли) Аллоҳ исми билан (бошлайман).\nЯъни Ўз зоти ва сифатида Ягона, ибодат қилиш учун энг муносиб, Ундан ўзга илоҳ йўқ бўлган Аллоҳнинг исми билан бошлайман. У ўта Меҳрибон ва Раҳмли Зотдир.\n«Аллоҳ» исми Аллоҳ таолонинг барча гўзал исмлари маъносини ўзида жамлаган.\n«Аллоҳ» лафзи аслида «ал-илаҳу» шаклида бўлиб, бир жинсдаги икки ҳарф ёнма-ён келгани учун идғом қилинган.\nҚуртубий айтади: «Аллоҳ» лафзи У Зотнинг энг катта, энг шомил исмидир. Баъзи уламолар «Аллоҳ» лафзи Аллоҳ таолонинг исми аъзами, дейишган. «Аллоҳ» улуҳият (илоҳлик) ва рубубият (парвадигорлик) сифатларини ўзида акс эттирувчи, Яккаю Ягона, Ундан ўзга илоҳ бўлмаган Зотнинг исмидир».\nАллоҳ лафзи Қуръони каримда 2153 марта такрорланган.\nАллоҳ таоло Ўзининг Каломидаги илк сурани «бисмиллаҳ» калимаси билан бошлаши беҳикмат эмас. Зеро, мўмин банда доимо Аллоҳни ёдида сақлаши, ҳар бир ҳалол ёки мубоҳ амалларни (хусусан, емоқ-ичмоқ, кийиниш, масжидга кириш, у ердан чиқиш, уловга миниш, касб-кор билан шуғулланиш, хуллас, ҳар бир аҳамиятли ишни) бошлашдан олдин У Зот исмини зикр қилиши лозим.\n«Раҳмон» ва «Раҳийм» сифатларини келаси оятда шарҳлаймиз.\n«Исми билан (бошлайман)» жумласининг маъноси қуйидагича: мен ўз қироатимни раҳмати барча нарсадан устун ва марҳамати чексиз, Ўз зоти ва сифатида Ягона Улуғ Аллоҳ номи билан бошлайман.\nЖоҳилият даврида мушриклар бирон ишни бошласалар, «Лотнинг исми билан», «Уззонинг исми билан» деб айтардилар. Шу сабаб бу ерда мўминлар ақидасини тўғрилаш мақсадида ҳар бир ишни Аллоҳнинг номи билан бошлашга тарғиб қилинмоқда.\nАллоҳ таоло Қуръони Каримнинг энг аввал нозил бўлган сурасини ҳам:\n«(Эй Муҳаммад,) Сизни яратган Роббингиз номи билан ўқинг!» (Алақ, 1) деб бошлаган.\nУламолар «басмала» Намл сурасидаги баъзи оят эканига иттифоқ қилишган. Аммо басмала суралар ўртасида мустақил оятми ёки суралар таркибига кирадими? У Фотиҳа сурасининг илк ояти ҳисобланадими? каби масалаларда ихтилоф қилишган. Ибн Аббос, Ибн Умар, Абу Ҳурайра розияллоҳу анҳумлар, Саид ибн Жубайр, Зуҳрий, Ато, Абдуллоҳ ибн Муборак, Шофеий, Аҳмад, Исҳоқ ибн Роҳавайҳ, Абу Убайд раҳматуллоҳи алайҳимлар, басмала Фотиҳа ва бошқа ҳар бир суранинг оятидир, дейишган. Ибн Умар розияллоҳу анҳудан ривоят қилинишича, басмала ҳар бир оят аввалида нозил қилинган. Макка ва Куфа қорилари ҳамда Ҳижознинг аксар фуқаҳолари шунга биноан амал қилишган. Шу сабаб улар намозда басмалани жаҳрий (овоз чиқариб) ўқийдилар.\nҲанафий ва Моликий уламолар, шунингдек, Абдуллоҳ ибн Муғаффал ва Авзоъий раҳматуллоҳи алайҳимлар, басмала Фотиҳа сурасининг ҳам, бошқа сураларнинг ҳам ояти эмас, сураларнинг орасини ажратиш, сура бошланишини билдириш учун нозил бўлган, дейишган. Мазкур фикр бу борада айтилган қавлларнинг энг тўғрисидир. Мадина, Басра, Шом қорилари ва фуқаҳолари шунга амал қилишган. Ибн Масъуд ҳам басмала Қуръон таркибига кирмайди, деган. Шу сабаб бу фикрни ёқловчилар намозда басмалани овоз чиқармасдан ўқийдилар.\n«Бисмиллоҳ» калимасининг фазилати ҳақида жуда кўп ривоятлар келган. Қуйида шу ҳақида тўхталамиз.\n2-4. Ҳамд оламлар Рабби, Раҳмон ва Раҳийм, ҳисоб кунининг Подшоҳи Аллоҳ учун (хос)дир!\nУшбу оятларнинг ҳар бири алоҳида-алоҳида ифодаланса, маъно узилиб қолади. Шу сабаб биз учта оятни жамлаб таржима қилдик.\n«Ҳамд оламлар Рабби... Аллоҳ учун (хос)дир!»\nҚуръони Карим сураларидан бештаси – Фотиҳа, Анъом, Каҳф, Сабаъ ва Фотир «алҳамду» калимаси билан бошланган. Уларнинг барчасида Еру осмонларни яратган Аллоҳ таологина ҳамдга муносиб экани таъкидланган. Фотиҳа сурасида эса бу маъно умумий қилиб ифодаланган.\n«Ҳамд» сўзи «фазилат эгасини чиройли суратда барча яхши сифатлар билан мақташ, олқишлаш» маъносини англатади.\nДунёда ҳам, охиратда ҳам барча ҳамду сано ва мақтовлар Аллоҳга хосдир. У Зот барча айбу нуқсон ва камчиликдан холи. Аллоҳ – оламлар Тарбияткунандаси, уларни Яратувчиси ва уларни қоим қилиб турувчи Зот. Хоҳ жонли, хоҳ жонсиз, хоҳ ақлли, хоҳ ақлсиз бўлсин, Аллоҳдан ўзга бирон махлуқот ҳамд айтилишга, мақталишга муносиб эмас.\nИбн Жарир Табарий айтади: «Аллоҳ бу ерда Ўзини мақтамоқда ва бу билан бандаларига амр қилиб: «Аллоҳга ҳамд айтинглар!» демоқда».\nИбн Аббос «ал-ҳамду»ни Аллоҳга шукр айтиш, У Зот неъматларини эътироф этиш, ҳидоятга бошлагани учун Аллоҳни улуғлаш, дея изоҳлаган (Ибн Жарир ва Ибн Абу Ҳотим ривояти).\nИбн Аббос ривоят қилади:« Умар: «Биз «субҳаналлоҳ» ва «лаа илаҳа иллаллоҳ»ни билдик. «Ҳамд» сўзи қандай маънони англатади?» деб сўраганида, Али розияллоҳу анҳу: «У Аллоҳ Ўзи учун рози бўладиган ва айтилишини яхши кўрадиган сўздир», деб жавоб берган» (Ибн Абу Ҳотим ривояти).\nАбу Абдураҳмон ал-Жуббоъий айтади: «Намоз – шукр. Рўза – шукр. Аллоҳ учун қилинадиган ҳар бир яхшилик шукр, аммо шукрларнинг энг афзали ҳамд айтишдир» (Ибн Мунзир ва Ибн Абу Ҳотим ривояти).\nСуфён Саврий айтади: «Алҳамду лиллаҳ» калимаси зикр ва шукрдир. Бундан бошқаси ҳам зикр, ҳам шукр бўла олмайди» (Абу Шайх Ибн Ҳиббон ва Байҳақий Муҳаммад ибн Ҳарбдан ривоят қилган).\nАллоҳ таолонинг «Ал-Ҳамид» сифати У Зотнинг ҳамду санога муносиб эканини ифодалайди. Мазкур сифат Қуръони Каримнинг 17 жойида зикр қилинган.\nАллоҳ таоло махлуқотларини яратиб, уларни ўз ҳолича ташлаб қўйгани йўқ. Балки У Зот мавжудотлар ишини тадбир қилиб туради. Барча оламлар Аллоҳнинг риояси билан кулфатлардан сақланади ва омон туради. Улар Аллоҳнинг тадбири билан ризқлантирилади. Ҳар бир замон ва маконда, ҳар бир сонияда Аллоҳнинг риояси билан махлуқотлар орасида узвий боғлиқлик ва мутаносиблик давом этади. Бу нарсасиз олам яхлит бир ҳолатда бўлиши асло мумкин эмас.\nАллоҳ таоло махлуқотларини беҳисоб неъмати ва раҳмати билан ўраб қўйган. Қаерни қараманг, Аллоҳнинг неъматига кўзингиз тушади. Шу сабаб ҳар бир нарсанинг аввали ва охирида – ҳар қандай ҳолатда Аллоҳга ҳамд айтиш, У Зот ирода қилган нарсага рози бўлиш Исломнинг асосий таълимотларидандир. Аллоҳ таоло айтади:\n«У (Ёлғиз) Аллоҳдир. Ҳеч қандай илоҳ йўқ, фақат Унинг Ўзи бордир. Аввалу охирда (яъни дунёю охиратда) ҳамд Унинг учун (хос)дир» (Қасас, 70).\n«Оламлар»дан мурод барча оламлар, Аллоҳдан бошқа жамики махлуқотлардир. Масалан, фаришталар олами, жинлар олами, инсоният олами, ҳайвонот олами, наботот (ўсимлик) олами ва ҳоказо. Мана шу оламларнинг барчаси Аллоҳнинг мулкидир. Улар бир Парвардигорга, Ёлғиз Илоҳга бўйсунади.\nОятда Аллоҳга ҳамд айтиш билан бирга, У Зот бутун оламлар Парвардигори экани, Ундан ўзга илоҳ йўқлигини таъкидлаш орқали жоҳилият даврида мушриклар эътиқод қилиб келган ақидалари ботил экани маълум қилинмоқда. Зеро, Макка мушриклари Аллоҳнинг рубубият сифатини тан олмас эдилар.\n«Робб» сўзи «хожа, хўжайин, соҳиб, эга; жаноб; тарбиячи; подшоҳ; ибодат қилинувчи; ислоҳ қилувчи», «неъмат берувчи», «итоат этилувчи», «муҳофаза қилувчи» каби маъноларни ўзида жамлаган.\n«Оламлар Рабби» бирикмаси Аллоҳнинг яратишда, тадбир қилишда, ризқ беришда Ягоналигига, бутун махлуқотлар У Зотга муҳтож эканига далолат қилади. Аллоҳ таоло айтади:\n«Бас, ҳамд(у сано ва мақтовлар) осмонлар Парвардигори, Ер Парвардигори, бутун оламлар Парвардигори – Аллоҳ учун (хос)дир» (Жосия, 36).\nАллоҳ таоло бутун оламларни бошқариб, бир низомда тутиб туради. Коинотдаги саноқсиз жисмларни яратиш ва уларни маълум йўналиш бўйича ҳаракатлантириш, Қуёш, Ой ва Ерни бир-бири билан мутаносиблигини сақлаш, уларни бир-бирига урилиб, вайрон бўлишининг олдини олиш, осмон, қуруқлик ва сувдаги барча ҳайвонот, ҳашорат ва паррандаларга ризқ бериш, уларга манфаатли бўлган нарсаларни яратиш, хуллас, жамики оламлар ишини табдир қилиб туриш Роббимиз Аллоҳнинг зиммасидадир. Шунинг учун ҳам биз Аллоҳга тинимсиз ва тўхтовсиз суратда ҳамдлар айтишимиз керак.\nИлм-фан ривожланиб, турли кашфиётлар қилингач, инсоният Аллоҳнинг оламлар Парвардигори эканига тобора ишонч ҳосил қилиб бормоқда. Айниқса, астрономия илмида амалга оширилаётган изланиш ва текширувлар натижаси Аллоҳнинг оламлар Робби эканини бир овоздан тасдиқламоқда. Коинотда саноқсиз ва ақл бовар қилмас даражада катта жисмлар бор. Уларни ким бошқариб турибди? Еримиз ўша жисмлар олдида гўё денгиздан бир томчи. Агар Аллоҳ Еру Қуёш ва бошқа коинот жисмларини бошқариб турмаганида, аллақачон улар бир-бирига урилиб, Ер турли томонларга сочилиб, йўқ бўлиб кетган бўлар эди. Оламлар Парвардигори Аллоҳ таоло ҳамду санога муносибдир, барча мақтовлар У Зотгагина хосдир!\nҚуръони Каримнинг биринчи сурасининг илк оятларида Аллоҳдан ўзга илоҳ йўқлиги, У Зот бутун оламлар Парвардигори эканининг таъкидланишидан Исломда ақийда – Аллоҳнинг Яккаю Ягоналиги ҳақидаги эътиқод энг биринчи масаласи экани ва асосий ўринда туриши, банда аввал ақийдасини тўғрилаши, куфр, ширк ва шу каби иллатидан бутунлай воз кечиши лозимлигига далолат қилади.\n«Раҳмон ва Раҳийм...»\nФотиҳа сурасида Аллоҳ таолонинг гўзал исмларидан бештаси (Аллоҳ, Ар-Робб, Ар-Раҳмон, Ар-Раҳийм, Ал-Малик) зикр қилинган. Шунингдек, ушбу сурада «Ал-Ҳамийд» (ҳамду санога энг муносиб Зот), «Ад-Дайён» (қиёмат куни бандаларни ҳисоб қилиб, улар устидан ҳукм чиқарувчи Зот), «Ал-Маъбуд» (ибодат қилинувчи Зот), «Ал-Мустаъон» (ёрдам сўралувчи Зот), «Ал-Ҳаадий» (ҳидоят қилувчи Зот) ва «Ал-Мунъим» (неъматлар берувчи Зот) каби исмларининг маъноси мавжуд.\nСуранинг аввалида басмала таркибида ушбу икки исм келган бўлса, бу ерда яна такрорланмоқда. Бу эса «Бисмиллаҳир роҳманир роҳийм» Фотиҳа сурасининг биринчи ояти эмаслигига далилдир.\nЎзбек тилига таржима қиладиган бўлсак, «Раҳмон» сўзи «раҳмати чексиз», «Раҳийм» эса «ўта меҳрибон» маъносини англатади.\nМуҳаққиқ уламолар ушбу икки сўз бир маънони англатмаслигини, балки ҳар бири ўзига хос мазмунга эга эканини, «Раҳмон» муболаға сийғасида бўлиб, «раҳмати ўта чексиз», «Раҳийм» эса «раҳмати давомий» маъносини англатишини таъкидлашган. Улар иккисини жамлаб «Раҳмати улуғ ва давомий бўлган Зот» деб маъно беришган.\nАллоҳ таолонинг «Раҳмон» сифати У Зотнинг барча махлуқотларига – мўминга ҳам, кофирга ҳам ва бошқа турли мавжудотларга ризқ берувчи, улардан инъоми ва яхшиликларини аямайдиган, ўта карамли Зот эканини англатади. Ҳақиқатан, Аллоҳ таоло ушбу дунёда Ўз карами ва раҳматини ҳеч кимдан аямайди. Ўзига иймон келтирган итоаткор мўминлар бандаларни ҳам, куфр йўлини ихтиёр этиб, осийлик қиладиган, Аллоҳни тан олмай, У Зотнинг ғазабини қўзғайдиган саркаш бандаларни ҳам баробар ризқлантираверади, неъматлар ато этади, уларни кўзлаган мақсадларига эриштиради. Чунки моддий неъматларга эришиш иймон ёки куфрга боғлиқ нарса эмас. Иккала тоифага ҳам моддий неъматлар тенг миқдорда бераверилади.\n«Ар-Раҳмон» сўзи Қуръони Каримда 57 марта такрорланган. Олти ўринда «Ар-Раҳийм» сифати билан ёнма-ён келган.\n«Раҳмон» сифати фақат Аллоҳ таолонинг Ўзигагина хосдир. Ундан ўзгаси бу сифат билан аталиши мумкин эмас.\n«Раҳийм» сифати «Раҳмон»дан хосроқ бўлиб, «охиратда фақат мўминларгагина шафқат қилувчи» маъносини билдиради. Аллоҳ таоло Аҳзоб сурасининг 43-оятида:\n«У мўминларга Раҳмлидир», деган.\n«Бас, иймон келтирган ва яхши амаллар қилган зотларга келсак, уларни Парвардигорлари (Аллоҳ) Ўз раҳматига дохил қилади. Бу очиқ бахтнинг ўзидир!» (Жосия, 30).\nوَعَنْ أَبِي هُرَيْرَةَ رَضِىَ اللهُ عَنْهُ عَنْ النَّبِيِّ صَلَّى اللهُ عَلَيْهِ وَسَلَّمَ قَالَ: إِنَّ للهِ مِائَةَ رَحْمَةٍ أَنْزَلَ مِنْهَا رَحْمَةً وَاحِدَةً بَيْنَ الْجِنِّ وَالإِنْسِ وَالْبَهَائِمِ وَالْهَوَامِّ فَبِهَا يَتَعَاطَفُونَ وَبِهَا يَتَرَاحَمُونَ وَبِهَا تَعْطِفُ الْوَحْشُ عَلَى وَلَدِهَا وَأَخَّرَ اللهُ تِسْعًا وَتِسْعِينَ رَحْمَةً يَرْحَمُ بِهَا عِبَادَهُ يَوْمَ الْقِيَامَةِ. رَوَاهُ الْبُخَارِيُّ وَمُسْلِمٌ وَالتِّرْمِذِيُّ وَابْنُ مَاجَهْ وَأَحْمَدُ وَالطَّبَرَانِيُّ فِي الْكَبِيرِ.\nАбу Ҳурайра розияллоҳу анҳу Расулуллоҳ соллаллоҳу алайҳи васалламдан ривоят қилади: «Аллоҳнинг юзта раҳмати бўлиб, улардан (фақат) битта раҳматни жин, инсон, ҳайвон ва ҳашоратлар орасига туширган. Шу сабаб улар ўзаро шафқатли бўладилар ва меҳр кўрсатадилар, ваҳший ҳайвон боласига шафқатли бўлади. Аллоҳ тўқсон тўққиз раҳматини (заҳира қилиб) олиб қўйди ва у билан қиёмат кунида (мўмин) бандаларига раҳм қилади» (Бухорий, Муслим, Термизий, Ибн Можа, Аҳмад, Табароний «Кабийр»да ривоят қилган).\nМана шу ҳадис бизларга «Раҳмон» ва «Раҳийм» сифатларини шарҳлаб бермоқда. Аллоҳнинг меҳрибонлиги ва раҳмати чексиз бўлиб, ундан бир қисмини ушбу дунёга туширган. Ана ўша бир қисм раҳмат туфайли инсонлар бир-бирига раҳм-шафқат қиладилар, ваҳший ҳайвонлар боласига меҳр кўрсатиб, уни минг машаққат билан боқиб катта қилади, унга зарар етказишдан тийилади. Агар Аллоҳ махлуқотлари қалбига раҳмат ҳиссини солиб қўймаганида, дунёнинг низомини бузилиб, ҳаёт ўз тизгинидан чиқиб кетган бўлар эди!\nҲадиснинг давомида Раҳийм сифати билан Аллоҳ таоло қиёмат куни ҳамманинг ҳоли танг ва оғир бўлиб турган бир паллада, фақат ҳақиқий иймон келтирган ва Ўзининг розилиги йўлида солиҳ амалларни ихлос билан адо этган мўмин бандаларигагина раҳм қилиши, уларнинг гуноҳларини кечириб, раҳматига эриштириши айтилмоқда.\nАллоҳнинг Раҳмон сифати сабабли дунёда керагича ризқлантирилган, турли неъматлардан фойдаланган, аммо У Зотга иймон келтирмаган, яхши амаллар қилмаган, гуноҳ ва маъсият ботқоғига ботиб кетган бандалар энди охиратда У Зотнинг марҳаматидан бебаҳра қоладилар.\nЮқорида «Раҳмон» сифатини Аллоҳ таолодан ўзгага ишлатиб бўлмаслигини айтиб ўтгандик. Лекин «Раҳийм» сифати Аллоҳдан ўзгаларга, жумладан, Пайғамбаримиз соллаллоҳу алайҳи вааслламга нисбатан қўлланиши мумкин.\n«Ар-Раҳийм» исми Қуръони Каримда 115 марта такрорланган.\n«Ҳисоб кунининг Подшоҳи...»\nАллоҳ бандалар ҳисоб қилиниб, яхши амаллари учун мукофот оладиган ва ёмон амаллари туфайли жазоланадиган кун – қиёматнинг мутлоқ ва ягона Подшоҳидир. У кунда Аллоҳдан ўзга подшоҳ, қози ва ҳукм қилувчи бўлмайди. Охиратда фақат У Зотнинг ҳукмигина ўтади. Ундан ўзгаси бирон нарсага қодир бўлмайди. Унинг ҳукмига қарши чиқадиган ёки ҳукмини бекор қилувчи бирон кимса топилмайди.\n«Қиёмат» Қуръони каримда 18 хил ном билан зикр қилинган. Жумладан, «Воқеа», «Қориъа», «Ҳааққа», «Ғошия», «Йавмут танаад», «Йавмут талаақ», «Йавмул ваъд», «Йавмун лаа ройба фийҳ», «Йавмул фасл», «Йавмул жамъ», «Йавмут тағобун», «Соххоҳ», Томматул кубро» ва ҳоказо. Бу ерда унинг исми «йавмуд дин» деб келтирилмоқда.\nБиз «Подшоҳи» деб таржима қилган сўз арабий матнда «Малик» лафзи билан ифодаланган. Аллоҳ таолонинг бу сифати барча мулк ва тасарруфларнинг ҳақиқий Эгаси, Ундан ўзга эга йўқ, салтанат соҳиби, хоҳлаган амрини буюрувчи ва хоҳлаган нарсасидан қайтарувчи, берувчи ва ман қилувчи, хоҳласа, мукофотловчи, хоҳласа, азоб берувчи каби маъноларни англатади. Малик сифатли Аллоҳ таоло хоҳлаган ишини қила олади, хоҳлаган нарсасини яратади, нимани қандоқ хоҳласа, ўшандоқ қилади.\n«Сур чалинадиган (яъни қиёмат қоим бўладиган) кунда подшоҳлик Ёлғиз Уникидир» (Анъом, 73).\n«Улар (қабрларидан) чиқадиган кунда Аллоҳга улардан бирон нарса махфий бўлиб қолмас. Бу кунда подшоҳлик кимникидир? Яккаю Ягона ва Ғолиб Зот – Аллоҳникидир!» (Ғофир, 16).\nБошқа бир сурада Аллоҳ таоло ҳисоб кунини қуйидагича таърифлайди:\n«(Эй инсон,) сен ҳисоб куни нима эканини қаердан ҳам биласан? Сўнгра сен ҳисоб куни нима эканини қаердан билар эдинг? У кунда ҳеч бир жон (бошқа) бир жонга бирон нарса қилишга молик бўла олмайди. У кунда барча иш Аллоҳники бўлади» (Инфитор, 17-19).\n«Куни...» сўзи арабий матнда «йавмун» лафзи билан ифодаланган. У «қуёш чиқишидан ботгунгача бўлган вақт» ни англатади. Бу ерда мазкур маъно эмас, балки мутлоқ замон, яъни қиёмат куни ирода қилинмоқда. У куннинг миқдори одамлар ҳисобига кўра, эллик минг йилга тенгдир.\nБандалар охират куни Аллоҳ таолонинг азаматидан қўрқиб, иззати олдида бўйин эгиб, савобидан умид қилиб, азобидан қалблари хавотирга тушиб, У Зотнинг марҳаматига муштоқ бўлиб турадилар. Зеро, бу кунда Аллоҳнинг ҳукмидан ўзга ҳукм ўтмайди, Ундан бошқаси бандаларга меҳрибонлик ҳам қилолмайди.\nҲассос китобхонлардан баъзилари: «Нима сабабдан бу ерда айнан «ҳисоб кунининг Подшоҳи», деб хосланмоқда. Ахир, Аллоҳ бошқа кунларнинг ҳам Подшоҳи-ку?» деб савол қилишлари эҳтимолдан холи эмас. Бунга жавобимиз шуки, ҳақиқатан, Аллоҳ таоло барча замонларнинг, хусусан, ҳар бир куннинг Ёлғиз Эгаси, Подшоҳидир. Аммо фақат қиёматдагина Аллоҳнинг мутлоқ Подшоҳлиги, Ҳокимлиги зоҳир бўлади. Бу ишда Унга ҳеч ким шерикчилик қила олмайди. Дунёда бўлганлари эса завол топади, имкониятдан маҳрум бўлиб, ҳеч нарса қилолмай қолади.\nҲисоб куни бўлмиш қиёматга, унинг содир бўлишига иймон келтириш иймоннинг бир бўлаги саналади. Қуръони Каримнинг қайси оятида Аллоҳга иймон келтириш ҳақида гап кетса, унинг кетидан охират кунига ишониш зикр қилинади. Шу сабаб мўмин банда охират кунига ҳеч қандай шак-шубҳасиз иймон келтириши лозим.\nМакка мушриклари бу дунёни, Еру осмонни Аллоҳ таоло яратганига иймон келтиришганди. Лекин улар ўлгандан кейин қайта тирилиб, ҳисоб беришни инкор этишди, Аллоҳга ботил илоҳларни шерик қилишди. Мана шу сабаб улар мушрик бўлишди.\nМутоффифун сурасида ҳисоб кунига кимлар иймон келтирмаслиги айтилган:\n«У кунда (ўша кунни)<


Покистонда илк марта ҳинд аёли сенатор этиб сайланди\nПокистонликлар илк марта мамлакатнинг шу пайтгача сиёсатдан четда қолиб келган камсонли ҳинду жамоаси вакиласини сенатга сайлади.\n39 яшар Кумари Қўҳли Толиблар ҳаракатига аъзо руҳоний Мавлоно Самиул Ҳақ устидан ғолиб чиқди.\nПокистон халқ партияси аъзоси бўлган Қўҳли, Покистон ва қўшни Ҳиндистонда ҳали-ҳануз мавжуд каста тизимига кўра, энг қуйи ва қўл теккизиб бўлмайдиган поғона вакиласидир. Унинг сайланиши аёллар ва камсонли миллатлар ҳуқуқларини ҳимоя қилиш борасида муҳим қадам сифатида қаралмоқда.\n– Мен хурсандман, сенатга аъзо бўлиш етиб бўлмас орзу эди, – деди Кумари Кўҳли Ассошиэйтед Пресс агентлиги мухбирига. – Мен мазлум халқлар ҳақлари, жумладан, аёлларга ваколат бериш, уларнинг саломатлиги ва таълим олиши учун ишни давом эттираман.\nКўҳли 3 март куни парламент ва вилоятлар мажлислари махфий овоз бериш тадбирида ғолиб чиқди. Бу ҳол Покистон Мусулмонлар лигаси – Навоз (ПМЛ-Т) партияси мамлакат парламенти юқори палатасида кўпчиликка эга бўлишига олиб келди.


Анна Бешнова иши • NeMolchi.uz\nBosh sahifa Anonim hikoyalar Анна Бешнова иши\nАнна Бешнова иши\nМосква, 2008 йил. 15 ёшли мактаб ўқувчиси Анна Бешнова 30 сентябрдан 1 октябрга ўтар кечаси зўрланиб, ўлдирилади. Қизнинг жасади эрталаб уйидан узоқ бўлмаган жойда топишади. Айбланувчи ўрта ёшли, осиёлик, меҳнат муҳожири бўлиши тахмин қилинди. Иш дарҳол кенг жамоатчилик, шу жумладан миллатчи гуруҳлар орасида кенг муҳокамаларга сабаб бўлди. Улардан баъзилари ҳатто қотиллик содир бўлган ҳудуд аҳолиси билан митинглар ҳам уюштирган.\nҲуллас, жиноятчи томонга бир дунё нафрат ва айбловлар ёғдирилди… токи тармоқларда ёш қурбоннинг гўёки саёқларча хаёт тарзи ҳақида маълумотлар сизиб чиқмагунча.\n30 сентябрь куни оқшом пайти Анна Бешнова ўз йигитининг уйида эди – танқидчилар учун 15 ёшли қиз ҳақида ёмон фикрга бориш учун айни муддао. Йигит билан қиз ўртасида ўзаро жанжал келиб чиқади. Анянинг онасидан келган матнли хабар уларни тўхтатди. Аня шу ондаёқ уйига қайтиш учун йигитининг уйидан чиқиб кетади. Онасининг сўзларига кўра, кеч бўлишига қарамай Анининг йигити одатдагидек қизни уйига кузатиб қўймади – улар ўртасидаги ҳафагарчилик ҳали тарқагани йўқ эди.\nҚиз уйга шошиб кетарди. Йўлда бир нотаниш эркак Анянинг орқасидан илакишди. Кейинчалик, эркак автобус бекатида чекаётган қизни кўрганини, у маст бўлгани учун дадиллик билан қизга яқинлашганини айтади. Анна қўрқиб кетди ва тезда уйига томон йўлдан тез ўтди. Бу маст эркакни тўхтатмади, у қизнинг орқасидан эргашиб, уни тутиб олди ва бир неча марта зарба берди. Жабрланувчини йиқитиб, кийимларини ечиб, зўрлай бошлади. Тергов натижасида аниқланишича, у ўз қилмишларини бир неча соат давом эттирган ва қизни фақат эрталаб қўйиб юборган. Кейин Анна унинг устидан полицияга арз қилиш билан таҳдид қилади. Эркак қўрқиб кетади ва яна унга ҳужум қилади. Қиз ўз свитерининг ёқаси билан бўғилиб вафот этади.\nЭнг даҳшатлиси шундаки, кейинчалик қотиллик гувоҳлари – қўшнилар ҳам топилади. Улардан айримлари воқеани деразадан кузатади, лекин ҳеч нарса қилмадилар, чунки айтишларича, «қиз қаршилик кўрсатмади» (гарчи у шунчаки ҳушидан кетган эди).\nЖинсий алоқада ўзаро розилик версияси кейинчалик Интернетда бир неча бор жиддий муҳокама қилинди. Анна Бешнова болалигидан ёлғиз она томонидан тарбиялангани, унинг ижтимоий тармоқдаги саҳифасида фойдаланувчилар мини юбка ва қўлида энергетик ичимлик билан фотосуратларини топади. Қотилликдан кейин унинг қонида оз миқдорда алкоголь топилади (енгил мастлик) – булар қизнинг тасодифий ўтиб кетаётган эркакка ҳам осонгина илакишишига далолат эмиш. Доимгидек жабрланувчи яна айбдор.\nТергов ҳақиқат тагига етишга муваффақ бўлади. Жамоатчилик эътибори туфайли иш алоҳида назоратга олиниб, 23 октябрь куни гумонланувчи, Самарқанд шаҳрида туғилган 31 ёшли Фарҳод Турсунов қўлга олинади. У айбига иқрор бўлиб ҳибсга олинади. Эркак 23 йилга қаттиқ режимли колонияда қамоқ жазоси, шунингдек, Аннанинг онасига 4 миллион рубль миқдорида товон пули тўлашга ҳукм қилинади. Марҳуманинг онаси умрбод қамоқ жазосини сўраганига қарамай, Турсуновга берилган жазо, аксинча, пушаймонлиги ва терговга ёрдам бергани учун 22 йилга қисқартирилади.


Бангкок осмонидан метеорит учиб ўтди\n15:32 / 03.11.2015\nТаиланд пойтахти Бангкок устидан йирик ёруғлик таратувчи метеорит учиб ўтди. Гувоҳлар шаҳар осмонини ёритган осмон жисмининг парвозини авторегистраторлар ёрдамида олинган видео тасвирларни интернетга жойлаштиришди.\nОбъект бор-йўғи икки сония ичида учиб ўтган. The Bangkok Post нашри хабарига кўра, Таиланд астрономия илмий-тадқиқот миллий институти олимлари унинг унча катта бўлмаган метеорит эканини айтиб, атмосферада тўлиқ ёниб кетганини маълум қилишди. Шунингдек, хабарда қандайдир объектнинг тушгани тўғрисида айтиб ўтилмаган.\nАтмосферада осмон жисмининг ёниб кетгани 2 ноябрь куни қайд этилган.


Маъсума. Фёдор Достоевский\nHome icon Бош саҳифа»Жаҳон адабиёти»Маъсума. Фёдор Достоевский\nМЕН КИМУ У КИМ ЭДИ\nОДАМЛАР ОРАСИДАГИ ỸЗИМ ҲАМ ИШОНМАЙДИГАН ОЛИЖАНОБ\nНУҚУЛ РЕЖАЛАР, РЕЖАЛАР\nҚОРА ҚАТЛАМ ТỸСАТДАН ЙỸҚОЛДИ\nҲАДДАН ЗИЁД ТУШУНАМАН\nАТИГИ БЕШ ДАҚИҚАГИНА КЕЧИКДИМ\n1 дан 11 сахифа\nО, бу ёруғ оламдаги ҳақиқат нақадар даҳшатли! Бу малак, бу маъсума, бу осмон – мустабид эди, қалбимнинг чидаб бỹлмас даражадаги шафқатсиз мустабиди, ситамгири эди! Агар буларни айтмасам, ỹзимга-ỹзим туҳмат қилган бỹламан! Сиз менинг севгимга ишонмаяпсизми? Шундай деб ким айта олади? О, бу шỹри-ғавғо, тақдир ва табиатнинг истеҳзога тỹла шỹри-ғавғоси эди! Бизга қарғиш теккан, одамзотнинг ҳаёти (жумладан меники ҳам) қарғиш остида қолган.\nОдатдаги «Кундалик»* ỹрнига бу сафар қисса ҳавола этаётганим учун ỹқувчилардан узр сỹрайман. Ўтган ой чиндан ҳам асосан шу қисса билан банд бỹлганим сабабли ỹқувчилар айбситмай илтифот қиларлар деган умиддаман.\nЭнди ҳикоя ҳақида. Хаёлий деб атаганим билан ỹзим уни олий даражадаги ҳаётий ҳикоя деб ҳисобламайман. Аммо шу ỹринда, айниқса, ҳикоя шаклида мавҳумлик борки, буни аввалдан изоҳлашни лозим деб топдим.\nГап шундаки, бу ҳикоя ҳам, кундалик ҳам эмас. Бундан бир неча соат илгари ỹзини деразадан ташлаб, жонига қасд қилган жувоннинг эри қандай холатдалигини тасаввур қилиб кỹринг: стол устида хотинининг жасади. Эсанкираган эр ҳали хаёлини йиғиб ололмаган. У «хаёлини бир нуқтага жамлаш», содир бỹлган воқеанинг маъносига етиш учун у хонадан бу хонага сарсари юради. Қолаверса, ваҳима касали, ỹзи билан ỹзи гаплашиш хасталиги ҳукм ỹтказа бошлаган. Ỹзи билан ỹзи гаплашиб, гỹё содир бỹлган ҳодисани баён қиляпти, аслида эса воқеани ỹзи учун ойдинлаштиряпти. Гаплари, дастлаб изчилдай туюлса-да, бир неча ерда ҳам мантиқ, ҳам туйғу жиҳатдан қарама-қарши фикрларни айтади. Ỹзини оқлаб, уни айблайди, алоқасиз баҳоналарни рỹкач қилиб, тушунтиришга киришиб кетганда юрак ва фикр тỹмтоқлиги, айни чоқда, бунга зид ỹлароқ туйғу чуқурлиги аён бỹлади. Аста-секин воқеани ỹзи учун «ойдинлаштиради» ва «хаёлини бир нуқтага тỹплайди. Уйғонган бир қатор хотиралари уни охир-оқибатда ҳақиқатга олиб келади: бу ҳақиқат унинг онги ва қалбини шубҳасиз юксакликка кỹтаради. Ҳатто охирига бориб ҳикоя оҳанги бошланишидаги бетартибликка нисбатан анча ỹзгаради. Ҳақиқат, ҳеч бỹлмаганда шу безорининг ỹзи учун етарли даражада равшан ва аниқ юз очади.\nМавзу мана шу. Албатта, бир неча соат давом этадиган ҳикоя жараёнида узуқ-юлуқлик ҳам, оралатиш ҳам, пойма-пойлик ҳам учрайди: дам у ỹзига-ỹзи гапиради, дам гỹё кỹринмас тингловчига, қандайдир ҳакамга мурожаат қилади. Умуман ҳаётда ҳамиша шундай бỹлади. Агар унинг гапларини стенограф яширинча эшитиб, ёзиб олганда эди, мен тавсия этаётган ҳикояга нисбатан тỹмтоқроқ, ғадир-будурроқ баён юзага келиб, руҳий тартиб эса ỹша-ỹша қолиши мумкин эди. Стенограф ёзиб олган (мен эсам қайта сайқал берган) деган фаразим ҳикоянинг мавҳумлигини, ҳаётийлигини ташкил этади. Зеро, бу ҳол санъатда илгари ҳам учраган: масалан Виктор Гюго «Ỹлимга маҳкум этилганнинг сỹнгги куни» деган дурдонасида қарийб шу усулни қỹллаган, гарчи стенографни назарда тутмаган бỹлса-да, ундан ҳам баттарроқ тахминга - ỹлимга маҳкум этилган одам фақат сỹнгги кунида эмас, ҳатто сỹнгги соати, дақиқасида ҳам кундалик ёза олади (ва бунга вақти етарли) деган ақл бовар қилмас фаразга асосланган. Агар бу мавҳумликка йỹл бермаганда эди, бу асар ҳам, у ёзиб қолдирган асарлар ичидаги энг ҳаётий, энг ҳақгỹй асарнинг ỹзи ҳам дунёга келмаган бỹларди.


Сиёсат » Страница 4 » Жиззах ҳақиқати газетаси расмий сайти\nЖиззах ҳақиқати газетаси » Сиёсат » Страница 4\nВилоят жиноят ишлари, фуқаролик, иқтисодий ва маъмурий судларининг раислари Мирзачўлтуман Давлат хизматлари агентлигида фуқароларни сайёр қабул қилишди. Суд раислари ушбу туман аҳолиси билан бўлган учрашувда Ўзбекистон Республикаси Президентининг 2018 йил 28 декабрдаги республика Олий Мажлисига\nЎзбекистон Республикаси Президенти Шавкат Мирзиёевнинг жорий йилнинг 30-31 январь кунлари вилоятимизга ташрифи давомида берган топшириқлари, кўрсатмалари ижросини таъминлаш бугуннинг энг долзарб вазифасидир. Мамлакат вазирликлари, идораларининг масъуллари иштирокида ўтган йиғилишида Жиззах\nМен буларни ўз хоҳишим ва виждоним амрига кўра ёздим. Ҳеч ким мажбурлаган эмас. Жиззах давлат педагогика институти талабасиман. Интернет, газеталар орқали босма нашрларнинг бугунги аҳволи, обуна масаласи ҳақидаги мақолаларни ўқиб, ўз фикримни билдиргим келди.\nКуз ҳавоси тез-тез ўзгариб турибди. Ўтган кунлари ёғиб ўтган қор ва ёмғир терим суръатига сезиларли таъсир кўрсатди. Деҳқонларимиз энди ҳушёр тортмоғи, йиғим-теримни авж олдириши керак. Ҳар дақиқа ғанимат. Далаларда ҳосил мўл. Уларни очиқ кунларда нест-нобуд қилмай йиғиштириб олсак, ҳадемай\nКоррупция — фуқароларнинг ижтимоий адолатга ва давлат органларига нисбатан ишончини сусайтириб, мамлакатнинг иқтисодий ўсишига салбий таъсир кўрсатади. Шунингдек, жамиятдаги маънавий муҳитни бузилишига ҳам олиб келади. Шу боис ушбу иллатга қарши курашиш ва унинг олдини олиш бугуннинг долзарб


778 Ўқиш режими + -\n«Вафийётул-аъён» ва бошқа китобларда қуйидагилар ёзилган: «Бағдоднинг ҳадис соҳиблари унинг келганини эшитганларида жамланишди. Юзта ҳадисни олиб матнлари ва санадларини алмаштиришди. Бир исноднинг матнини бошқа иснодга, бир матннинг иснодини бошқа матнга қўйишди. Сўнг ўн кишига ўнтадан бўлиб беришди ва имом Бухорий ҳозир бўлганда унга айтиб беришни амр қилдилар. Мажлисга вақт тайин қилинди. Мазкур мажлисга Хуросон ва бошқа тарафлардан келган муҳаддислар ҳам ҳозир бўлишди. Мажлис бошланиши билан ҳалиги ўн кишидан бири мазкур ҳадислардан бири ҳақида сўради. Бухорий, буни билмайман, деди. Кейин бошқа ҳадис ҳақида сўради. Бухорий, буни билмайман, деди. У бирин-кетин ўнта ҳадис ҳақида сўради. Бухорий, буни билмайман, дейишда давом этди. Мажлисда ҳозир бўлганлардан гапнинг фаҳмига етганлари, бу одам билиб турибди, дейишарди. Бошқалари эса, имом Бухорийга ожизлик, нуқсон ва ҳафтафаҳмлик нисбатини беришар эди. Сўнгра ҳалиги ўн кишидан яна бири туриб мазкур алмаштириб қўйилган ҳадислардан бири ҳақида сўради. Бухорий, буни билмайман, деди. Бошқаси ҳақида сўради. Бухорий, буни билмайман, деди. Бошқаси ҳақида сўради. Бухорий, буни билмайман, деди. У бирин-кетин ўнта ҳадис ҳақида сўради. Бухорий, буни билмайман, дейишда давом этди. Кейин учинчи, тўртинчи бўлиб, ўн кишининг ҳаммаси ўзларининг алмаштирилган ҳадислари ҳақида сўрадилар. Бухорий, буни билмайман, дейишдан бошқани зиёда қилмади. Бухорий уларнинг саволи тамом бўлганини билганидан кейин биринчи одамга қараб: «Аммо сенинг биринчи ҳадисинг бундай, иккинчи ҳадисинг бундай, учинчиси, тўртинчиси...» деб ўнтанинг барчасини айтиб берди.\nАнбиёлар қиссаси: Одам алайҳиссалом қиссаси I\n20:36 / 11.02.2017 2141\n00:48 / 09.02.2017 2254\n07:04 / 13.09.2018 1220\n19:35 / 26.12.2016 2510\n11:17 / 14.01.2020 99751


ЎЗБЕКИСТОН РЕСПУБЛИКАСИ ОЛИЙ СУДИНОПОК “ОШ”НИНГ АЧЧИҚ МАЗАСИ from\nНОПОК “ОШ”НИНГ АЧЧИҚ МАЗАСИ\nА. Жамолов Тошкент шаҳар ИИББ ЙҲХБ катта инспектори ва П. Ортиқов Тошкент шаҳар ИИББППХ ва ЖТСБ Кинология хизмати ЙПХ бригадаси кичик инспектор кинологи (исм-шарифлари ўзгартирилган) ҳуқуқий идора хизматчиси сифатида бошқаларга ибрат бўлиши лозим эди, аслида. Лекин “нафсим қурғур балодир, ёмон ўтга соладур” деганларидек, уларнинг нафси вазифасига содиқлик аҳдидан устун келди.\nБу мақсадлари туташ олғирларнинг навбатчилиги 2018 йил 19 июлдан 20 июлга ўтар кечаси Олмазор туманидан Тошкент вилоятининг Зангиота туманига ўтадиган автомобиль йўлида жойлашган “Минерал сувлар” блок-постида бўлди. Улар тун бўйи постдан ўтаётган автомашиналарни кузатиб туришаркан, вазифасини ҳалол ва сидқидилдан бажариш ўрнига қинғир йўлни қидира бошлади.\n20 июль тонги соат 05:00 чамаси постдан ўтаётган юк автомашинасини тўхтатди. Ҳайдовчи устига 100 дона прессланган сомон ортиб олган юк автомашинадан тушиб навбатчи ходимлар ёнига келаркан, ҳужжатларида камчилик борлигидан ўнғайсизланди. Бу ҳолат эса хизмат ходими А. Жамоловни сергаклантирди. Ҳар доимгидек, А. Жамолов ўзини таништириб, ундан ҳужжатларини кўрсатишни сўради. Ҳайдовчи траспорт воситасини бошқариш ҳуқуқини берувчи ҳужжати ёнида йўқлигини айтиб, узр сўради.\nАброр ҳужжатсиз транспорт бошқариб юриш мумкин эмаслигини тушунтираркан, ҳайдовчидан транспорт воситасини қайд этиш гувоҳномасини олиб, юк автомашинасини жарима майдончасига олиб боришини талаб қилди. Ҳайдовчи бошини қашлаганича, жарима майдонига қараб кетди.\nБу ҳолатни кузатиб турган Р. Ортиқов юк автомашинасидан тушиб, хизмат ходимлари ёнига келди. ¬Улардан ҳайдовчига транспорт воситасини қайд этиш гувоҳномасини қайтариб беришини, унга содир этилган қоидабузарлик ҳолати бўйича маъмурий баённома расмийлаштирмаслигини илтимос қилди. Бўлмади. Навбатчи ходим илтимосини рад этди. Лекин Р. Ортиқов навбатчининг қатъияти билан кифояланиб, ортга қайтмади. Чунки у бу постдан аввал ҳам ўтган. Улар билан қандай тиллашишни билади. Бу ишни осон битадиган йўлини топади.\nРавшан пост-навбатчисига 150 000 сўмни секин ¬узатди. Хизмат ходими бу ҳолатдан таажжублангандек, орқага тисарилди. Гўё ўзини ноқулай сезгандек, қўлини орқасига беркитди. Лекин Равшан ҳадеб қистайверганидан “кўнгли юмшаб” тонгги “насиба”ни қайтаришни истамади.\nХизмат ходимлари юк эгасининг “илтимоси”ни бажариш баҳонасида пора олаётган пайтда, ҳуқуқни муҳофаза қилувчи ходимлар томонидан қўлга олинди.\nЖиноят ишлари бўйича Олмазор туман суди томонидан А. Жамолов ва П. Ортиқов ўз хизмат вазифасини бажараётган пайтида пора олиб, жиноят содир этганликда айбланиб, суд ҳукми билан тегишли жазога тортилди.\nОлмазор туман суди раиси


АҚШнинг 60000 та одамли сирли армияси хақида ма’лум бўлди – euroasia.me\nАҚШнинг 60000 та одамли сирли армияси хақида ма’лум бўлди\nPosted on 17.05.2021, 19:44 by Euro Asia\nСўнгги ўн йил ичида Пентагон 60 минг кишидан иборат улкан махфий армияни яратди. Newsweek икки йиллик терговдан сўнг шундай хулосага келди.\nЖурналга кўра, ушбу ҳарбий тузилиш сони Марказий разведка бошқармаси ходимларининг ўн баравар кўп.\nНашрнинг таъкидлашича, “махфий” аскарлар ҳам маҳаллий, ҳам чет элда ишлашади, ҳарбий кийимда ёки оддий фуқаро қиёфасида вазифаларни бажарадилар.\nБундан ташқари, оммавий ахборот воситаларининг хабарларига кўра, ушбу дастурда 130 га яқин хусусий компаниялар иштирок этишади ва ҳар йили 900 миллион доллардан кўпроқ маблағ сарфлаганлар.\nГап сохта ҳужжатларни яратиш, сохта номлар билан ишлайдиган шахсларнинг векселлари ва солиқларини тўлаш, шунингдек Яқин Шарқ ва Африканинг энг чекка бурчакларида телефонларни тинглаш ва кузатиб бориш учун махсус мосламалар ва ускуналар ишлаб чиқариш ҳақида кетмоқда.\nАҚШ армиясининг махсус кучлари махфий кучлар умумий кучининг ярмидан кўпини ташкил қилади. Уларнинг асосий вазифаси – уруш зоналарида ва душман мамлакатларда террорчиларни таъқиб қилиш.\nУшбу армиянинг энг янги ва тез суръатларда ўсиб бораётган гуруҳи кибер жангчилар бўлиб, улар тахмин қилинган исмлар остида ишлайди ва Интернетдан маълумот тўплайди, шунингдек, ижтимоий тармоқлардаги таъсир кампанияларида қатнашиши мумкин.\nТергов муаллифларининг фикрига кўра, Вашингтонга бу махфий шаклланиш нафақат терроризмга қарши курашиш, балки Россия ва Хитой билан гибрид урушда рақобатдош имкониятларни ошириш учун ҳам керак.\nNewsweek нафақадаги катта махфий армия офицерларидан бири билан суҳбатлашишга муваффақ бўлди. Унинг сўзларига кўра, дастурнинг ҳақиқий кўлами тўғрисида ҳеч нарса маълум эмас, шунингдек, душманга дахлсиз бўлишга интилиш фақат Қўшма Штатларга фойдалидир деган фикрни билдирди, аммо глобал миқёсда бу тенденцияни ҳал қилишни қийинлаштиради низолар.\nҒазо секторидаги вазият оғирлашган пайтда АҚШ Исроилга 735 миллион долларлик қурол этказиб беради\nОлмаота яқинида 3 ёшли қиз юрвотган ҳайдовчи машинадан йиқилиб тушди(видео)


Қизиқ, Толибон нега ҳаммага дарахт эктирмоқчи? - BBC News O'zbek\nҚизиқ, Толибон нега ҳаммага дарахт эктирмоқчи?\nХалқаро ҳарбий таҳлилчиларга кўра, Толибон ҳаракати ўзининг ғайриодатий сўнгги баёноти билан барчага Афғонистондаги ўрнини кўрсатиб қўймоқчи.\nБу яқин йиллар ичида ҳам, таъбир жоиз, ўзларига унча-мунча киши бас кела олмаслигига кўнгиллари тўқ эканини намойиш этмоқчи.\nБу каби баҳони бераркан, Лондондан Мудофаа масалалари бўйича халқаро таҳлилчи Пол Рожерс Афғонистон ҳудудининг 40 фоизга яқини жорий пайтда у ёки бу маънода исёнчилар назорати остида эканига оид яқинда эълон қилинган ҳисобот натижаларига эътибор қаратади.\nАфғонистон Толибон ҳаракати раҳбари ўтган дам олиш куни ўта ҳайратланарли баёнот билан чиққан. Ҳибатулло Охунзода ўзининг жангарилари дохил қолган афғонларни ҳам кўпроқ дарахт экишга чақирган.\nБунақаси эса, Афғонистон Толибон ҳаракатининг қарийб чорак асрлик тарихида кузатилмаган.\n"Дарахт экиш ва деҳқончилик қилиш - ҳам бу дунё, ҳам у дунё саодати учун жуда керакли амаллардир", - дея баён қилган Ҳибатулло Охунзода ўзининг якшанба кунги ноҳарбий баёнотида.\nХалқаро ҳарбий таҳлилчи суҳбатдошимизга кўра эса, бу каби баёноти қисман ҳаракат сиёсатидаги янгича ўзгаришга ҳам далолат қилади.\nЯъни, Пол Рожерс наздида, Толибон бу билан ўзларининг Афғонистонда потенциал бошқарувчи куч эканликларига оид тасаввур уйғотмоқчи.\nТактикасини ўзгартириб, ўта сиёсий важларга асосланган сўнгги баёноти билан Афғонистонда асосий ўйинчи куч эканини намойиш этмоқчи.\nСўнгги баёноти Афғонистон Толибон ҳаракатининг бу йилги баҳорги амалиётларига саноқли ҳафталар қолган бир манзарада кузатилган.\nҲаракатнинг ҳар йил апрель ойида ўзининг баҳорги амалиётларига оид баёноти билан чиқиши сўнгги йилларда одатий тус олиб улгурган.\nАгар, Бирлашган Миллатлар Ташкилотининг яқинда эълон қилган ҳисоботига таянилса, ўтган йил Афғонистон бу яқин тарихидаги энг қонлиларидан бири бўлган.\nРекорд сондаги - аксарияти тинч фуқаролардан иборат уч мингдан ортиқ киши қурбон берилган.\nХалқаро ҳисоботда хулоса қилинишича, бунақаси Афғонистон жанг тажрибасида 2009 йилдан буён кузатилмаган.\nҚурбонларнинг учдан икки қисмига эса, айнан Афғонистон Толибон ҳаракати масъул кўрилган.\nЧорак фоизчаси эса, Афғонистон хавфсизлик кучлари ва ёки уларга мойил жангчилар ҳиссасига тўғри келган.\nҲаракатнинг дарахт экиш тўғрисидаги сўнгги баёнотига ўзининг муносабатини узоқ куттириб ўтирмаган Афғонистон президенти идорасига кўра эса, Толибон шу йўл билан оммани амалга оширган жиноят ва ҳужумларидан чалғитиб, алдамоқчи.\nАммо, энг қизиғи, Толибон ҳаракати лидерининг баёнотидан бор-йўғи уч кун ўтиб, Афғонистон Қишлоқ хўжалик вазирлиги бутун мамлакат бўйлаб миллионлаб дарахт ўтказишга оид ўзининг йиллик кампаниясини эълон қилди.\n"Буни, таъбир жоиз, дарахтлар жангги, деб ҳам баҳоласа бўлади. Чунки Афғонистон Толибон ҳаракати ўзининг бу каби кутилмаган баёноти ва у ёрдамида бермоқчи бўлган ишораси билан афғон ҳукуматини шошириб қўйганга ўхшайди. Худди шу боис ҳам, уларнинг муносабати тезкор бўлди", - дейди Лондондан халқаро ҳарбий таҳлилчи суҳбатдошимиз.\nУнга кўра, айнан жанг жабҳасидаги мувозанат назарда тутилганда, афғон ҳукумати ҳозир ўзларининг анчайин мушкул аҳволда эканликларини яхши билади.\n2001 йилда Толибон тузумини қулатиб, орада кечган вақт давомида Афғонистон етакчи кучга эга бўлган АҚШ янги маъмурияти эса, ҳалича Афғонистонга оид ўзининг янги сиёсатини эълон қилмаган.\nАфғонистон Толибон ҳаракати эса, ўзининг яқинда йўллаган очиқ мактубида Америка янги президенти Дональд Трампдан " ўз қўшинларини битта қўймай олиб чиқиб кетиш"ни сўраган.\n"Акс-ҳолда, ўз таъбирларича, "уруш қонуний ҳақлари" бўлишини баён қилганди.\nПрезидент Дональд Трамп маъмурияти эса, ҳозирча Толибоннинг очиқ хати ва уларнинг бу каби даъватига бирор бир расмий муносабат билдирмаган.\nАксинча, унинг янги ҳарбий мулозимлари ва қўмондонлари томонидан Афғонистондаги қўшинлари сонини жиддий оширишга оид чақириқлар янграган.\nҲаракат аввалбошдан афғон тупроғида битта хорижий аскар қолар экан, ўзларининг сулҳу мадорага бормасликларини такрор ва такрор баён қилиб келади.


Архивы Жамият - Page 24 of 26 - 0\nНорин шаҳар мэри ўринбосари коронавирусга чалинди\nНорин шаҳар мэри ўринбосари коронавирусга чалинди. Бу ҳақда Қирғизистон соғлиқни сақлаш вазирининг ўринбосари Нурболот Усенбаев маълум қилди. Қирғизистонда 20 май куни энг кўп касалликка чалиниш ҳолати Норин вилоятида аниқланди– 27та ҳолатнинг 19 таси вилоят ҳиссасига тўғри келади. «Касалликка чалинганлар орасидашаҳар мэри ўринбосари ва 9 нафар тиббиёт ходими бор. Улар билан мулоқотда бўлганларнинг ҳаммаси аниқланмоқда. Тадқиқот натижаларига кўра уларда коронавирус аниқланди.…\nЖамият, Сиёсат, СоғлиқLeave a comment\nҚирғизистонда тожливирусдан зарарланиш ҳолатлари сони 1270тага етди\nҚирғизистонда 20 май куни коронавирус инфекциясини юқтириб олиш билан боғлиқ жами 27 та ҳолат аниқланди. Бу ҳақда соғлиқни сақлаш вазирининг ўринбосари Нурбўлўт Усўнбаев маълум қилди. Янги қайд қилинган 27 ҳолатнинг ҳудудларга тақсимланиши: Бишкек шаҳри – 4; Чуй вилояти — 1 ; Ўш вилояти — 2; Норин вилояти — 19; Иссиқкўл вилояти — 1 ; Қирғизистонда коронавирус инфекцияси қайд этилганлар сони 1270 нафарни ташкил қилмоқда, 910 нафар фуқаро коронавирус инфекциясидан…\nҚирғизистонда жамоат транспорти 25-майдан бошлаб аҳолига хизмат қилади\nШаҳарлардаги жамоат транспортлари 25-майдан бошлаб фаолиятини бошлайди. Бу ҳақда брифинг пайтида бош вазир ўринбосари Қубатбек Бўрўнўв маълум қилди. «Жамоат транспортлари аҳолига хизмат қилиши учун ҳайдовчиларга бир қанча вазифалар юклатилади. Биринчидан ҳайдовчилар ва йўловчилар юзқоп тақиши зарур. Иккинчидан, масофа сақланиши зарур. Буларни бажариш учун маъсулият транспорт хизматини кўрсатаётган компанияларга юкланади», — деди Бўрўнўв. Эслатиб ўтамиз, аввал жамоат транспорти 11-майдан бошлаб ишга…\nГермания Қирғизистонга 500 000 евро беради\nБМТнинг Ривожланиш дастури (ПРООН) билан Германия элчилигининг ўртасидаги имзоланган битимга мувофиқ, олмон ҳукумати 500 000 евро ажратиб бермоқда. Келишув БМТнинг Ривожлантириш дастурининг Қирғизистондаги доимий вакили Луиза Чемберлен ва Германиянинг элчиси Моника Айверсен Марказий сайлов комиссиясининг раисаси Нуржан Шайлдабекованинг иштирокида имзоланган. Бу ҳақда БМТнинг Қирғизистондаги ваколатхонаси маълум қилди. Маблағлар БМТ томонидан амалга оширилаётган «Қирғизистондаги сайловларни қўллаб-қувватлаш» дастури доирасида тақдим қилинмоқчи. Дастур…\nҚирғизистонда парламент қўмитаси сайлов барьерини 5%гача камайтириш тўғрисидаги қонун лойиҳасини рад қилди\nҚирғизистон Жоғорку Кенешининг конституцион қонунчилик, давлат қурилиши, суд-ҳуқуқий масалалар ва регламент бўйича қўмитаси 19 май куни сайлов барьерини 5%гача камайтириш тўғрисидаги қонун лойиҳасини муҳокама қилди. Депутатлар гуруҳи президент ва Жоғорку Кенеш депутатлигига сайлов тўғрисидаги конституцион қонунга ўзгартиш киритиш таклифини берди, унга кўра сайловларда сайловчиларнинг5% овозини олган партиялар парламентга ўтади. Бундан ташқари, депутатлар сайлов кафиллигини 5 млн сомдан 1 млн сом…\nҚирғизистонда 25-май дам олиш куни деб эълон қилинди\n25-май дам олиш куни деб эълон қилинди. Бу ҳақда Меҳнат ва ижтимоий ривожлантириш вазирлигининг матбуот хизмати маълум қилди. Маълум бўлишича, 24-май Рамазон ҳайити якшанба кунига тўғри келганлиги сабабли, Меҳнат кодексига биноан кейинги иш куни дам олиш ҳисобланади. 5 кунлик иш тартиби билан ишлаганлар учун 23-24-25-май, олти кунлик иш тартиби билан ишлаганлар учун 24-25-май дам олиг кунлари бўлиб ҳисобланади.\nҚирғизистонда тожливирус яна 28 кишида аниқланди\nҚирғизистонда 19 май куни коронавирус инфекциясини юқтириб олиш билан боғлиқ жами 28 та ҳолат аниқланди. Бу ҳақда соғлиқни сақлаш вазирининг вакили маълум қилди. Янги қайд қилинган 27 ҳолатнинг ҳудудларга тақсимланиши: Бишкек шаҳри – 6 + 1 (Санкт-Петербург ш. қайтганлар); Чуй қилояти — 3 (Соль-Илецк ш. қайтганлар); Нарин вилояти — 11; Ўш вилояти — 6. Шунингдек бир кеча кундуз давомида 71 нафар бемор шифохонадан соғайиб чиқди: Бишкек шаҳри – 55; Жалолобод…\nАлмазбек Атамбаевнинг соғлиғи қониқарли ҳолатда\nСобиқ президент Алмазбек Атамбаевнинг аҳволи қониқарли ҳолатда. Бу ҳақда 18-май куни, Миллий хавфсизлик давлат қўмитасининг матбуот хизмати маълум қилди. — Ҳозирда Алмазбек Атамбаевнинг аҳволи қониқарли ҳолатда. У куни-туни шифокорларнинг назорати остида бўлмоқда, — деб айтилади маълумотда. Аввалроқ, Алмазбек Атамбаевнинг тарафдорлари унинг қон босими тушиб кетганини билдиришган эди.\nКузатувда ётган инсонлар қўзғолон қилмоқда\n«Манас» аэропортининг ёнидаги кузатувда ётганлар у жойдан чиқаришларини талаб қилишмоқда. «Бизни қўйиб юборинг» деган талаблар айтилмоқда. Бу ҳақда Соғлиқни сақлаш вазирлиги хабар қилмоқда. Вазирликнинг маълум қилишича «у жойда муаммо мавжуд». Вазирликнинг вакиллари норози бўлганлар билан тушунтириш ишларини олиб бориш мақсадида кузатув жойига кетгани маълум бўлди. Интернет тармоқларида Кузатувга ётқизилганлар кўчага тўпланиб чиқиб олишгани ҳақидаги видеолавҳа тарқалган эди. Қирғизистонда 18 май…\nЖамият, Инсон ҳуқуқлари, Сиёсат, СоғлиқLeave a comment\nОлойда 60 минг сом жарима тўлаб қўйиб, меҳмон чақираман деганлар чиқмоқда\nОлой туманида 60 минг сом жарима тўлаб, меҳмон чақираман деганлар бўлмоқда. Бу ҳақда бугун, 18-май куни Ўш шаҳридаги онлайн брифингда маҳаллий аҳоли вакили маълум қилди. Онлайн брифинг чоғида ҳукуматнинг Ўш вилоятидаги вакили Узарбек Жилқибаев аҳоли вакилларининг ва журналистларнинг саволларига жавоб берди. Савол: – Олойнинг Жўшўлу овулуда икки қўшнимиз йилқиларни бойлаб, меҳмон чақирамиз дейишмоқда. Жонлиқни сўйиб, гўштини тарқатинглар, халқни тўпламанглар десак,…\nКоронавирусни яна 78 одам юқтириб олди, кўпчилиги Россиядан келган меҳнат муҳожирлари\nҚирғизистонда 18 май куни коронавирус инфекциясини юқтириб олиш билан боғлиқ жами 78 та ҳолат аниқланди. Бу ҳақда соғлиқни сақлаш вазирининг ўринбосари Нурбўлўт Усўнбаев маълум қилди. Беморларнинг 43 нафари – Россиянинг Соль-Илецк шаҳрдан қайтган меҳнат муҳожирларидир. Уч нафари эса – Санкт-Петербургдан қайтган курсантлар. Бундан ташқари Норин вилоятида 14, Ўш вилоятида олти, Ўш шаҳрида беш, Бишкек шаҳрида уч, Чуй вилоятида уч ва…\nЎш шаҳрида йўловчи ва ҳайдовчини уят сўзлар билан ҳақорат қилган милиция ҳодими вазифасидан озод қилинди. Бу ҳақда шаҳар ички ишлар бўлимининг матбуот котиби Замир Сидиқовга таяниб «Азаттиқ» сайти ёзмоқда. Сидиқовнинг айтишича ҳодим жиноятни таҳлил қилиш гуруҳида фаолият олиб борган, унинг ёнида бўлган ҳодимларнинг ҳати ҳаракатига ҳам ҳуқуқий баҳо берилишини маълум қилди. Шаҳар милицияси ишдан бўшатилган ҳодим ИИВни «шарманда қилди» деб, фуқароларга…


Ўн етти йиллик келин тажрибасидан янги келинчакларга тавсиялар\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўн етти йиллик келин тажрибасидан янги келинчакларга тавсиялар\t10:11, 05 октябрь\tТурмуш қурганимга анча йиллар бўлди. Қайнона бувим айтганидек, қорлар ҳам ёғди, эриб ҳам битди. Мақолани қоғозга тушириш учун янги келинлик йилларимни бирма-бир эсга олдим. Хотиралар худди кечагина рўй бергандек кўз олдимда. Баъзан хатога йўл қўйдим, айрим ҳолларда ўзим учун дарс олдим. Хуллас, азиз мухлисларимиз қаторидаги янги келинчаклар, турмуш остонасидаги қизлар тегишли хулоса чиқарар дея хотирамга муҳрланиб қолган вазиятлару гап-сўзларни очиқ-ойдин ёзишга киришдим.\nҚайнона сабрини синаманг!\nТўй, чарлар ўтган куннинг эртасигаёқ яхши келин бўлиш ниятида олдимга қўйилган вазифани уддалай олмадим. Эрталаб роппа-роса соат етти яримда хонамизнинг эшиги тақиллади: «Ухлаб қолдингизми, Нигорахон!» Эшик олдида қайнонам бир қўлида челак ушлаб мени кутиб турарди. Ҳаяжон ва уятдан олмадек қизариб кетдим. Қўрқиб кетганим ҳам рост. «Мана бу челакни олинг-да, кўчага сув сепгандек бўлиб, қайнотангиз ёнидан ўтинг. Ҳозир ишхонадан шериклари машинани ташлагани келишади!» деди қайнонам. Айтганидек қилдим. Агар устамон қайнонам ўрнида бошқа биров бўлганидами, хатом менга анча қиммат тушиши мумкин эди. Келинлар, қайнонанинг сабрини синаманг. Ҳозир ширин сўзларини суистеъмол қилсангиз, эртага нақ ўқдек кўнглингизни тешадиган кесатиқлар ёмғири ёғилмаслигига ким кафил?\nПазанда келин – арзанда келин\n«Қайнонангга атаб бир кун қатлама билан ҳолвайтар, бошқа куни қуймоқ пишириб, нонушта тайёрлашинг керак», деб ўргатганди онам. «Меҳмонга борса, қўлидаги тоғораси камхарж бўлиши учун пишириқ пиширишдан ҳеч эринма». Тўйимдан бир ой аввал торт-пишириқлар тайёрлашни ўргатадиган курсга борганман. Яхши келин бўлишим керак эди-да. Ота-онамнинг ҳаракатлари зое кетмади. Тез орада қариндош-уруғ, қўни-қўшни ичида пазанда келин деб ном чиқардим. Қўлингиз ширин бўлса, ҳурмату иззатда бўласиз, унутманг.\n«Кетаман» деб куйдирманг!\n«Ҳаётда ҳар хил вазиятлар бўлади. Жаҳлингиз учига чиққанда ҳам “кетаман” сўзини сира оғзингизга олманг. Одамнинг елкасида икки фаришта ўтиради. Сиз кетаман деганингиз замон, Яратган олдида тузилган шаръий никоҳингиз бекор бўлар экан. Бунга елкангиздаги фаришталар гувоҳлик қилишаркан. Болам жаҳл устида ҳайдаса ҳам, «Ҳеч қаерга кетмайман, никоҳ куни гувоҳлар олдида шу уй-жойни менга маҳр қилиб топширгансиз», деб тураверинг», дея такрор-такрор уқтирган қайнона-бувим. Айтганларига кириб, кам бўлмадим, яъни бирор марта ота уйимга аразлаб бормадим.\n«Рўзғоримда ҳеч нарса йўқ, деманг, келинпошша! Бир коса ун, бир пиёла ёғ борми, марра сизники. Ундан муштумдеккина хамир қоринг. Ичига ёғ суртиб, у ёқ-бу ёғини қовурдингизми, қатлама бўлади. Хамирни ёйиб, майдалаб пиёз, картошка тўғраб, солинг. Хоним тайёр бўлади. Гўшти бўлмаса, нима қилибди? Гоҳ ундоқ, гоҳ бундоқ. Ошхонада мана шундай тадбирли бўлсангиз, ўғлимнинг бирини икки қиласиз». Бу қайнонагинамнинг қулоғимга қуйганлари. Ҳақиқатда, бугун ўғлининг — эримнинг бири икки. Ойижоним эса эпли келинидан хурсанд. Тилингизга эрк берманг! Меҳмон кутиш учун кун бўйи ҳаракатда эдим. Энг азиз меҳмонларим — қайнона-қайнотам уйимизга келишмоқчи эди. Келишди, шод-ҳуррам кутиб олдим. Дастурхон бошида бир воқеани эслаб қайнонамга гапириб бердим. «Боягина раҳматлик бувижонни эслаб тургандим. Меҳмон кутар куни иш шунақанги кўп бўлардики, овқат еб олишга ҳам вақт тополмасдик. Шунақа пайтлар бувижон сиздан яширинча уйига бир юмуш билан мени чақириб, у-бу егулик бериб, қорнимни тўйғазиб қўярди. «Қорни очдан супурги қўрқар эмиш, бунчалар қайнонангиз золим бўлмаса! Мана бу икки дона сомсадан еб олингу кейин ишингизни қилаверинг!» дерди. Буни эшитган қайнонам ўзини-ўзи уриша бошлади: «Ростанам, қаттиққўл бўлган эканман-а! Уйнинг нариги бурчагида ҳам чанг қолмасин, меҳмон шуни кўрса, уят қилади, деб тиним бермасдим. Меҳмон эса келардиям, кетардиям». Кулимсираб қўя қолдим.\nВақт оқар сойдек ўтаверади, куни кеча балиқдек гунг келинларнинг ичидаги алами ташига аста чиқиб боради. Бир вақтлар юракдан ўтган алам тилга кўчиши рост, ахир. Муҳими, ўз вақтида тилни тишлаш керак. Қайноналар балиқдек келинларини ўз вақтида қадрласа, кўз ўнгида бунёд бўлиб ўзидан кўпайган бир оиланинг бахтига соя тушмайди.\nЭркак кишининг қорни очганда...\nБу воқеа юз берганда ҳали тўйимизга кўп бўлмаганди. Ишдан келсам, тушликка мастава пиширилган экан. То уни турмуш ўртоғимга иситиб бергунимча таом ичидаги гуруч бўкиб, аталага айланиб қолди. Тайёрлаган таомим косаси билан иккинчи қаватнинг ойнасидан учди. «Бунақа овқатни емайман! Менга дарров картошка билан гўшт қовуриб кел!» жаҳл қилиб бақирди куёв бола.\nАлам қилди. Йиғладим. То айтган овқатини тайёрлагунимча бувижоним арзанда неварасини ёнига ўтказиб, насиҳат қилди. Вақт ўтиб синдирилмаган патир, иситилмаган янги таом еб, эркаликда ўсган эрим ўзи рўзғор қиладиган бўлди. Энди олиб келган масаллиғига кўра пишган оби-ёвғонни индамай хўр-хўр ичаяпти. Бу вақтгача мени қанча сочимга оқ оралаганини гапирмай қўя қолай. Уларни бўяш учун пулни қуртдек санаб оламану ўша пайтлар қулоғимга қўрғошиндек қуйилган гапларни эсга оламан: жаҳли чиққан эркакни вақтида қорнини тўйдир!\nОраста ва лобар бўлинг!\nАёл киши уй ишларини ҳам қилиши керак, аммо ўзига қарашни ҳам унутмасин! Негаки эркак кўзи билан севади. У ёнида доимо ширин ифорлар таралиб турадиган озода, чиройли хотинни кўришни истайди! Келинлар, ўзингиз ҳам, хонадонингиз ҳам доим гулдек яшнаб турсин. Шунда ёрингиз ораста ва лобар аёли ўрнида ўзгасини тасаввур қилолмайди.\nАзизларим, уч қизни вояга етказаётган онаман. Нимаики бўлган тақдирда ҳам, мен сизни тушунаман. Тош келса, кемириб, сув келса, симиринг демоқчи эмасман. Ҳурматингизни поймол қилиб оёқ артсалар ҳам, балиқ бўлиб индаманг, дейиш мақсадим ҳам йўқ! Аммо оғиздан чиққанини ёқага ёпиштириш ҳам сизга ярашмайди. «Келин деган киши, малайларга тенг киши!» «Қиз туққан айбдор, ўғил туққан губернатор!» каби гапларга чидаганлар кам бўлмади, ишонаверинг! Сиз ҳам ютқазмайсиз. Яхшиси, бахтингиз учун тўғридан-тўғри эмас, айланма йўл билан курашинг. Устароқ бўлинг, яхши гап билан қайин-бўйинни ийдиринг! Меҳр, ширинсўз, макр билан ўз уйингизнинг бекасига айланинг!\nКамерон Диасдан чиройли қомат сари 6 қадам\tСиз — ягона ва бетакрорсиз! Бунга ишонсангиз, бас! Британиялик аёл оққушлар муаммосига эътибор қаратиш мақсадида Ла-Маншни парамоторда учиб ўтди\t«Хоним, ёшингиз нечада?..» Доимо яшариб юриш сирлари\tУй бекалари учун бахтли турмушнинг 8 сири\tЎғлингизга тўғри тарбия бераяпсизми?\tОтправить


Ўзбекистонда ўзини ўзи банд қилган аҳоли даромад солиғидан озод қилинади\n20.05.20 10:00\tmsk\nЎзбекистон расмийлари сартарош, этикдўз, новвой, темирчи, дурадгор, тикувчи, таксист, таржимон, дизайнер, компьютер дастурчиси каби ўзини ўзи банд қилган 60 дан зиёд касб эгаларини даромад солиғидан озод қилишга қарор қилдилар. Бу ҳақда 19 май куни республика президенти Шавкат Мирзиёев раҳбарлиги остида ўтган йиғилишда эълон қилинди. Йиғилишда, шунингдек бу тоифадаги касб эгалари учун муносиб шароитлар яратиш масаласи муҳокама қилинди.\nМазкур имтиёздан фойдаланиш учун жисмоний ва юридик шахсларга хизмат кўрсатаётган ёки якка тадбиркор сифатида рўйхатдан ўтмай улар учун ишларини бажараётган одамлар телефон орқали солиқ идораларини хабардор қилишлари кифоя бўлади.\nИлғор хорижий тажриба асосида бундай фуқароларни рўйхатга олиш ва ҳисобини юритиш бўйича мобил илова ишлаб чиқилади.\nЎзбекистонда 2019 йилдан бошлаб ўзини ўзи банд қилган касб эгаларига меҳнат стажи ҳисобини юритиш ва имтиёзлар олиш имкониятини берувчи вақтли гувоҳномалар тақдим этила бошланди, бироқ ҳукумат бу чора натижа бермаганини тан олди.\nЎзини ўзи банд қиладиган касб эгалари учун имтиёз ва преференциялар ишлаб чиқиш, шу жумладан, уларга нисбатан хабардор қилиш орқали рўйхатдан ўтиш механизмини қўллаш 2020 йил 22 апрель куни бўлиб ўтган видеоселектор йиғилишида муҳокама қилинганди. Бундан ташқари, расмийлар фрилансерларда масофадан туриб банк ҳисоб рақамини очиш ва тўловларни қабул қилишда юзага келадиган қийинчиликларни бартараф этишга киришгандилар.\nЎзини ўзи банд қилувчилар бажариши мумкин бўлган хизмат ва ишлар таркибига 85 та фаолият тури, шу жумладан, репетиторлик, фаррошлик, майда ремонт, болалар ва қарияларни парвариш қилиб туриш, автомобиль ювиш, чорвани ўтлатиш ва бошқалар киритилган. Вақти келиб рўйхатга қонуний тадбиркорлик фаолиятининг барча турларини киритиш ҳисобига кенгайтириш режалаштирилмоқда.


Дубайда 813 каратли олмос 63 млн долларга баҳоланиб, энг қимматбаҳо тошга айланди » Ўзбекистон янгиликлари – Zamin.uz\nДубайда 813 каратли олмос 63 млн долларга баҳоланиб, энг қимматбаҳо тошга айланди\nДубайдаги Nemesis International DMCC компанияси томонидан ташкиллаштирилган кимошди савдосида 63 млн долларга сотиб олинган олмос шу вақтгача сотилган қимматбаҳо тошлар орасида энг қимматбаҳосига айланди. Бу ҳақда "Кун" нашри хабар тарқатган.\nУшбу ишлов берилмаган олмос 813 карат оғирликда бўлиб, уни офиси Ванкувер шаҳрида жойлашган Lucara Diamond Corp компанияси Ботсванадаги кондан топган.\n"Бу баланд нарх Lucara учун янада баланд нарх берилишини таъминлайди. 63 миллион доллар кутилганидан ҳам аъло бўлди", деган BMO Capital Markets аналитиги Эдвард Стек.\nБундан олдинроқ, Ботсванадаги Karowe шахтасидан топилган яна бир сайқалланмаган 1109 каратли олмос 29 июнь кунги кимошди савдосига қўйилгани маълум қилинганди.\nАукцион уйи теннис коптоги катталигидаги ишлов берилмаган бу Lesedi la Rona («Бизнинг ёғдумиз») номли тошнинг 70 миллион долларга сотилишини кутмоқда.\nSotheby’s савдо уйи мутахассиси сўзларига кўра, олмос катталик ва сифат жиҳатидан аъло даражада. "Шу пайтгача очиқ савдога қўйилган олмосларнинг барчаси Lesedi la Rona’га етишига анча бор", — дея таъкидлади у.\nОлмос Lucapa Diamond Company компанияси томонидан Ботсванада 2015 йил ноябрида топилган эди. Бу тош кейинги 100 йил ичида топилган энг йирик қимматбаҳо тош ҳисобланади. Унинг ёши 3 миллиард йилдан ошади.\n22:22 Alibaba 880 млн долларга MoneyGram пул ўтказмалари сервисини сотиб олди\n11:52 Intel компанияси Altera'ни 15 млрд долларга сотиб олмоқчи


Мустақиллигимизнинг 25 йиллигига қизғин тайёргарлик!\nПрезидентимизнинг жорий йил 2 июндаги “Ўзбекистон Республикаси давлат мустақиллигининг йигирма беш йиллик байрамига тайёргарлик кўриш ва уни ўтказиш тўғрисида”ги қарорига мувофиқ Навоий вилоятида ҳам ушбу қутлуғ айёмга пухта тайёргарлик кўрилмоқда.\nБугун юртдошларимиз энг улуғ, энг азиз байрам шукуҳи билан яшамоқда. Президентимиз раҳнамолигида юртимиз тинчлиги ва халқимиз фаровонлигини таъминлаш йўлида амалга оширилаётган кенг кўламли ислоҳотлар юксак самаралар бермоқда. Истиқлол туфайли одамларимизнинг дунёқараши, тафаккури ўзгарди, турмуш маданияти, яшаш тарзи юксалди. Мустақиллик байрамини нишонлашга ҳозирлик кўрилаётган шу кунларда бу жиҳатлар янада яққол намоён бўлмоқда.\nНавоий вилоятида саноат салоҳиятини оширишга алоҳида эътибор қаратилмоқда, кичик бизнес ва хусусий тадбиркорликни ривожлантириш, қишлоққа саноатни олиб кириш, хизмат кўрсатиш ва сервис соҳаларини қўллаб-қувватлаш борасида ҳам салмоқли ютуқларга эришилмоқда.\nМустақиллигимизнинг йигирма беш йиллиги шодиёналарига қизғин ҳозирлик жараёнида ранг-баранг концерт дастурлари тайёрланиб, байрам тантаналари ўтказиладиган жойларда жамоат тартибини сақлаш, аҳоли тинчлиги, ёнғин ва йўл-транспорт ҳаракати хавфсизлигини таъминлаш бўйича зарур чора-тадбирлар кўрилмоқда. Бу борада, айниқса, маънавий-маърифий ва тарғибот ишларига алоҳида эътибор қаратилаётир.\nВилоятимизнинг чекка қишлоқларида “Гўзал ва бетакроримсан, муқаддас Ватаним, жоним сенга фидо, Ўзбекистоним!” деган эзгу ғояни ўзида мужассам этган учрашувлар ўтказилди. Истиқлолимизнинг мазмун-моҳияти, тинч-осойишта ҳаётимизнинг бебаҳо қадри ҳақида таниқли олимлар, ижодкорлар, маданият ва спорт намояндалари иштирокидаги самимий мулоқотлар иштирокчиларда катта таассурот қолдирди.\nМухтасар айтганда, вилоятда байрам тайёргарлиги авжида. Қайси бир корхона, ташкилот, муассаса ёки фермер хўжалигига борманг, қизғин меҳнат устидан чиқасиз. Туман аҳли энг улуғ, энг азиз байрамимизни меҳнатда катта муваффақиятлар билан, кўнгли бир олам эзгу орзу-ниятларга лиммо-лим ҳолда, кўтаринки кайфиятда, тинч ва осойишта муҳитда кутиб олмоқда.\nМуаллиф: К.Суяров, Навоий вилоят адлия бошқармаси етакчи маслаҳатчиси


Умиджон Алмасов | Эркин технологиялар ва бизнес\nУмиджон Алмасов Эркин технологиялар ва бизнес\nАбид - намозни ўргатадиган мультимедия дастури\nLinux Mint дистрибутивида VMware Workstation Player ўрнатиш\nLinux Mint дистрибутивида Epson L364 сканерини созлаш\nLibretek компаниясидан янги йил табриги\nLibretek компанияси ҳамкорлик учун очиқ\nМасофавий иш столи орқали 1С:Предприятие серверига уланиш\nLinux Mint дистрибутивида LAN Messenger ўрнатиш\nLinux Mint дистрибутивида Telegram ўрнатиш\nLinux Mint дистрибутивида Canon i-SENSYS LBP сериядаги принтер драйверини ўрнатиш\nLinux Mint ўрнатиш\nLinux Mint дистрибутивида E-imzo модулини ўрнатиш\n1C:EnterpriseBIOSCAPTCDCanonCinnamonDEBDVDDistroWatchE-imzoEpsonFileCloudFlatpakGPLISOJavaL364LANLBPLibretekLinuxLive-CDMintNemoQtRDPRemminaRufusSEO оптимизацияSynapticSyslinuxTas-ixTelegramVMwareVirtualBoxWorkstation Playerbuild-essentialcaptstatusuiddgdebii-SENSYSmarketingmessengermintinstallnamingprinterscannersystem-config-printerЎзбекистондаСамарқанддавеб-дизайнвеб-сайтлар яратишвеб-студиявизиткалардизайнкалендарларконвертларлоготипсайт буюртма қилишсайтларни қўллаб-қувватлашсайтлар яратишфирма услубиэнг яхши сайтлар\nАйрим ҳолларда Linux Mint дистрибутивидан бошқа операцион тизимларни ишга тушириш тўғри келади. Масалан, интернет-банкингда эскириб қолган ва хавфли технология бўлганига қарамай, ActiveX кенг ишлатилмоқда. ActiveX эса фақат Windows операцион тизимидаги Internet Explorer браузерида тўлиқ ишлайди. Бу ҳолда Windows операцион тизимини виртуал машинадан ишга тушириш мумкин. Linux Mint дистрибутивида энг машҳур виртуал машиналар VirtualBox ва VMware Workstation Player. VirtualBox эркин дастурий таъминот. Бу дастур Linux Mint репозиторийларида мавжуд ва дастурлар менежеридан осон ўрнатилади. VMware Workstation Player эса проприетар дастур ва Linux Mint репозиторийларида мавжуд эмас.\nVMware Workstation Player ўрнатишдан олдин дастурлар менежеридан build-essential пакетини ўрнатиш лозим.\nҚўшимча пакетларни ўрнатиш лозим бўлса уларни ҳам ўрнатамиз.\nVMware сайтидан дастурни юклаб оламиз. Юклаб олинган файлнинг хусусиятларига кириб Ҳуқуқлар (Права) иловасида Бажариш: Дастур сифатида ижро этишга рухсат бериш (Выполнение: Разрешить выполнять как программу) элементини белгилаймиз.\nТерминални ишга туширамиз ва юклаб олинган файл бўлган жилдига ўтамиз. Масалан, мен\nбуйруғини киритаман ва Enter тугмасини босаман. Кейин ўрнатиш дастурини ишга туширамиз\nва фойдаланувчи паролини киритамиз.\nЎрнатиш дастурининг ойнаси пайдо бўлади.\nЛицензия келишувини қабул қиламиз ва дастурни ўрнатамиз. Ўрнатилган дастурни менюдан ишга туширамиз.\nДастурни биринчи марта ишга туширганда ундан фойдаланиш мақсадлари (тижорат мақсадлари бўлган-бўлмаганлиги) ҳақида сўралади.\nVMware Workstation 15 Player дастуридан бепул тижорат мақсадларисиз фойдаланилади (Use VMware Workstation 15 Player for free for non-commertial use) элементини белгилаймиз ва\nЭнди дастур виртуал машиналарни яратиш учун тайёр.\nДоимий ҳавола Изоҳлар (0)\nLinux Mint дистрибутивида Epson L364 сканери билан ишлаш учун драйвер ва сканерлаш дастурини ўрнатиш керак бўлади. Драйвер ва сканерлаш дастури битта пакетда Epson сайтидан юклаб оламиз. Юклаб олинган файлни архив менежерида очамиз ва\nАрхивдан чиқарилган жилдга кирамиз ва install.sh файлини икки марта босамиз. Пайдо бўлган ойнада\nТерминалда ишга тушириш\nЗапустить в терминале\nТерминалда фойдаланувчи паролини киритамиз ва\nДрайвер ва сканерлаш дастури плагинлар билан бирга ўрнатилади. Сканерлаш дастурини (Image Scan) меню орқали ишга туширамиз.\nДастур сканерлаш учун тайёр.\nLibretek компанияси Сизни Янги йил билан табриклайди. Янги йилда орзуларингиз рўёбга чиқишини ва янги орзуларингиз пайдо бўлишини тилаймиз. Ҳамкорлигимиз янги йилда ҳаммамизга фаровонлик, муваффақият ва равнақ олиб келишини истаймиз. Биз ҳаммамиз шунга сазовор бўлдик ва биз шунга эришамиз. Янги йил билан!\nСизга компаниямизнинг фаолияти бошлангани ҳакида хабар беришдан хурсандмиз. Libretek компанияси Самарқандда ва Ўзбекистоннинг бошқа шаҳарларида веб-сайтлар яратиш бўйича хизмат кўрсатади. Хизматлар ҳам юридик, ҳам жисмоний шахсларга кўрсатилади.\nТўлов фақат нақд пулсиз ҳисоб-китоби бўйича қабул қилинади: юридик шахсларга пул маблағларни ўтказиш йўли билан; жисмоний шахсларга банк кассалари орқали.\nВеб-сайтни +998 91 556-25-99 телефон рақамига қўнғироқ қилиб, info@libretek.uz электрон почта манзилига хабар юбориб ёки сайтимиздаги қайта алоқа шакли орқали буюртнома қолдириб буюртма қилишингиз мумкин. Барча маслаҳатлар бепул иақдим этилади. Биз билан сайт яратиш жуда осон!\nэнг яхши сайтлар\nсайт буюртма қилиш\nLinux Mint дистрибутивида 1С:Предприятие серверига уланиш учун Remmina ва Remmina-plugin-rdp пакетларини ўрнатиш лозим. Дастур менежерини ишга туширамиз, қидириш сатрида remmina киритамиз ва\nПарол киритиш ойнаси пайдо бўлади.\nПаролни киритамиз ва\nтугмасини босамиз. Худди шу тарзда Remmina-plugin-rdp пакетини ўрнатамиз. Ўрнатиш жараёни тугагандан сўнг Remmina дастурини ишга туширамиз.\nтугмасини босиб янги уланиш яратамиз.\nУланиш номини, сервер IP-манзилини, фойдаланувчи номини, паролни киритамиз, кейин\nСақлаш ва уланиш\nтугмасини босамиз. Масофавий иш столи сеанси бошланади.\nМақоланинг лотин ёзувидаги версияси\n04 Август, 2018\nLAN Messenger катта ва кичик офисларда интернетга уланмасдан маҳаллий тармоқ ичида мулоқот қилиш ва файлларни узатиш учун кенг қўлланилади. Linux Mint репозиторийларда LAN Messenger йўқ, шунинг учун дастурни ўрнатиш учун лойиҳа сайтидан DEB-пакет юклаб олиш керак бўлади (Linux учун фақат 64-бит версия мавжуд). Файлни икки марта босиб ўрнатиш жараёнини бошлаймиз.\nтугмасини босамиз. Қўшимча пакетларни ўрнатиш лозимлиги ҳақида ойна кўрсатилади.\nтугмасини босамиз. Аутентификация ойнаси пайдо бўлади.\nтугмасини босамиз. Пакет ўрнатиш жараёни бошланади.\nПакетни ўрнатиш тугагандан сўнг Synaptic пакет менежерини ишга тушириш керак. Қидириш сатрида libqt5multimedia5 киритиб, унинг устида сичқончанинг ўнг тугмасини босиб\nЎрнатиш учун белгилаш\nОтметить для установки\nтугмасини босамиз. Кейин\nКейинги ўзгаришларни кўрсатувчи ойна пайдо бўлади.\nтугмасини босгандан сўнг libqt5multimedia5 пакети юклаб олинади ва ўрнатилади.\nЎрнатишдан сўнг LAN Messenger дастуридан фойдаланишингиз мумкин.\nБош саҳифа ← Олдинги ёзувлар\n© 2018-2019 Умиджон Алмасов | | томонидан ишлаб чиқилган | Atom | Юқорига


Ford электр скутерларини намойиш килди – КУН УЗ\nГлавная / Технологиялар / Ford электр скутерларини намойиш килди\nFord электр скутерларини намойиш килди\n11.01.2018\tТехнологиялар Comments Off on Ford электр скутерларини намойиш килди 37 Показы\nАмериканинг Ford компанияси CES 2018 кургазмасида янги электр транспорт воситасини такдим этди. Аммо у электромобиль эмаслиги такдимот вактида маълум булди. Ford шахар йулларида харакатланиш устида жиддий бош котириб, ёркин ва ихчам Ojo электр скутерларини намойиш этди, деб хабар килмокда Gas2.\nБу кимгадир унчалик хам жиддий булмаган янгилик булиши мумкин, аммо электр транспорти ва скутерлар ишлаб чикариш борасида 5 йил мобайнида янгилик булмагани эътиборга олинса, жиддий ютукдир. Скутер турли рангларда такдим этилган. У соатига 32 км.гача тезликда 40 км масофани босиб утиши мумкин. Скутерни 500 Вт кувватга эгаа электромотор харакатга келтиради. У 130 кг.гача юкни кутара олади.\nМотор шунчалик кучлики, у 18 даража кияликдагии тепаликка чикиш имконини беради. Аккумулятор эса, оддий электр розеткасидан кувват олади.\nКайд этиш жоизки, сунгги вактларда митти электр транспорт воситалари тирбанд шахарларда тобора оммалашиб бормокда. Янги намунадаги батареялар пайдо булиши эса, уларнинг харакатланиш масофалари узайишини таъминлайди.\nПред. Янги даража: мехмонхоналар учун давлат стандарти ишлаб чикилди\nУзбекистон хукумати 2021 йилга кадар лотин ёзувидаги алифбога утишни режалаштирмокда\nТошкент бекатларидаги дуконларни бузиш хакида карор йук. Хоким бу масалада ижтимоий фикрга таянмокчи\nУчкургонда курилаётган кичик ГЭСлар 2019 йилнинг Наврузида ишга туширилади\nЖорий укув йилида мактаб формаси ихтиёрий, 2019/2020 укув йилидан мажбурий булади


230 Ўқиш режими + -\nАсрлар давомида дунёнинг энг машҳур файласуфлари ва турли дин мутахассислари Аллоҳнинг борлигини инкор қилиш ва йўқлигини тасдиқ этиш ҳаракатида бўлдилар. Аммо ана шу машҳур илм эгалари ҳозирги замон илми «иррационал», деб эълон қилган ажойиб бир саволга жавоб беришда ожиз қолдилар.\nБританиядаги Бристоль тадқиқот университети олимларининг кашфиёти илм оламида ҳақиқий оламшумул ҳодисага сабаб бўлди. Мазкур университет олимлари ўз тадқиқотлари жараёнида ҳозирги замон инсон болалари Аллоҳга бўлган иймон ила туғилишларини таъкидладилар.«Биз, янги туғилган бола онги ғайбий нарсаларга бўлган иймондан иборат эканлигини аниқладик», — деб эълон қилди тадқиқот бошлиғи профессор Брюс Худ. Шунингдек, Бристол университети илмий кенгашининг замонавий тадқиқотлари шуни кўрсатдики, на «homo sapience» ва на ҳозирги замон жамияти Аллоҳга иймонсиз бўлган ҳолда дунёга кела олмасдилар.\nМутахассисларнинг фикрига кўра, инсониятнинг биринчи босқичларида Аллоҳга иймони бўлган, адолат ва сабабият қонуниятига ишонган жамоатлар бошқаларга нисбатан мустаҳкам ижтимоий алоқаларни ташкил қилишган ва бу ила ўз турмуш даражаларини ривожлантиришган. Айнан ана шу жамоатлар ҳозирги замон тараққиётига асос солишган ва айнан улар унинг ривожланишига туртки бўлишган, деб хабар беради «Илм – Куч».\nАслида эса ҳозирги замон илми ўзи тасдиқ қилмоқчи бўлган нарсалар устида изланаётган бир пайтда, бир минг тўрт юз йил аввал бу нарсалар Қуръони Каримда ва Расулуллоҳ соллаллоҳу алайҳи васаллам ҳадиси шарифларида аниқ далиллар ила баён қилинган. «Роббинг Бани Одамнинг умуртқа поғанасидан, қиёмат куни, бундан ғофил эдик, демасликларингиз учун, зурриётларини олиб, ўзларига ўзларини гувоҳ қилиб: «Роббингиз эмасманми?» деганида; «Худди шундай! Гувоҳ бўлдик!» деганларини эсла».\nЯъни Аллоҳ таоло Ўзига маълум бўлган бир пайтда, даври қиёматгача дунёга келадиган барча одамларни оталарининг сулбидан уруғликларни чиқариб олган ва ўша уруғликларга «Роббингиз эмасманми?!» деб савол берган. Мазкур илоҳий саволга ҳамма зурриётлар «Худди шундай», яъни албатта, сен Роббимизсан, «гувоҳ бўлдик», деб жавоб беришган. Шунга биноан, инсон уруғлик пайтида, яъни она қорнига ўтганда ва инсон бўлиб яралганда, Аллоҳнинг Робб эканлигини эътироф этгувчи табиат соҳиби бўлади.\n«Пайғамбар соллаллоҳу алайҳи васаллам: «Ҳар бир туғилган бола фақат фитрат (соф табиат) ила туғилади. Бас, ота-онаси уни яҳудий ва насроний ёки мажусий қилади. Бу худди ҳайвоннинг бут-бутун ҳайвон туғишига ўхшайди. Сиз унда қулоқ-бурни кесилганини ҳис қилганмисиз?» – дедилар.\nСўнгра, Абу Ҳурайра «Агар хоҳласангиз: «Аллоҳнинг одамларни яратган фитратидир. Аллоҳнинг яратишини ўзгартириш йўқ. Ана ўша, энг тўғри диндир», деган оятни ўқинг», дер эди».\nУшбу ҳадисда Аллоҳ таоло инсонларни яратиш пайтида соф табиат билан яратса ҳам, кейинчалик инсонлар, хусусан, ота-она тарбияси сабабли бу софликка футур етиши, унинг бузилиши ҳақида сўз бормоқда. «Фитрат» дегани, соф табиат, динни тўғри қабул қилишга бўлган истеъдод, деганидир.\nПайғамбаримиз соллаллоҳу алайҳи васаллам дунёда туғиладиган ҳар бир бола соф табиат билан, Аллоҳ таолонинг динини қабул қилиш истеъдоди билан туғилиши ҳақида хабар бермоқдалар. Демак, Аллоҳ таоло ҳеч кимни аввалдан сен яҳудий бўласан, сен насроний бўласан, сен мажусий бўласан, деб мажбур қилмайди. Одамларнинг турли динга мансуб бўлишига сабаб бор:\n«Бас, ота-онаси уни яҳудий, насроний ва мажусий қилади». Яъни ота-оналар ўз болаларини ўз динларида тарбиялашлари оқибатида болаларнинг соф табиати бузилиб, яҳудий, насроний ва мажусий бўлиб қоладилар. Шу жойда, Пайғамбаримиз соллаллоҳу алайҳи васаллам ушбу маънони тўлиқроқ тушунтириш мақсадида, саҳобаи киромларга ҳиссий бир мисол келтирмоқдалар.\n«Бу худди ҳайвоннинг бут-бутун ҳайвон туғишига ўхшайди. Сиз унда қулоқ-бурни кесилганини ҳис қилганмисиз?» – дедилар». Яъни ҳар бир ҳайвон боласи онасидан бут-бутун туғилади. Бирортасининиг қулоғи ёки бурни кесилмаган бўлади. Аммо эгалари белги қўйиш мақсадида ва яна бошқа ниятда қулоқларини кесадилар, бурунларини кесадилар ва ҳоказо.\nШунга ўхшаб инсон ҳам онадан соф табиат билан туғилади, у яҳудий, насроний ёки мажусий бўлиб туғилмайди. Ота-онасининг тарбияси туфайли яҳудий, насроний ёки мажусий бўлади. Ҳазрати Абу Ҳурайра розияллоҳу анҳунинг ушбу ҳадисни ривоят қилгандан сўнг, «Агар хоҳласангиз, Аллоҳнинг одамларни яратган фитратидир. Аллоҳнинг яратишини ўзгартириш йўқ. Ана ўша энг тўғри диндир», деган оятни ўқинг», деб қўядиган одатлари бор эди. Яъни Пайғамбаримиз соллаллоҳу алайҳи васалламнинг ҳадисларида келган маънони Қуръони Карим ҳам тасдиқлашини билдириб қўймоқчи бўлар эдилар.\nБу ишда ота-онанинг тутадиган ўрни жуда ҳам каттадир. Бола динининг шаклланишида ота-она ўз тарбияси билан муҳим ўрин тутади. Ота-онага Аллоҳ томонидан берилган неъматлар ичида энг улуғларидан бири фарзанддир. Ўша неъматнинг қадрига етиш эса уни берувчи Зот яратган соф табиат ила Аллоҳнинг динида юрадиган қилиб тарбиялашдир. Бу ота-онанинг бурчидир. Ҳар бир мусулмон ота-она шу масъулиятни тўлиқ тушуниши керак. Ушбу ҳадисда айтилган тарбиянинг аҳамиятига катта эътибор бериши керак. Агар кўпчилик ўйлаганидек, қазо ва қадар мажбурлаш бўлганида, тарбия орқали турли динга кириб кетиш зикр қилинмаган бўлар эди.\nМазкур мақола www.inauka.ru маълумотлари ва Шайх Муҳаммад Содиқ Муҳаммад Юсуф хазратларининг китоблари асосида тайёрланди.\nРоссия бош прокуратураси аризасига биноан кўриб чиқади\n12:01 / 02.02.2017 1843\n22:07 / 11.02.2017 16345\n00:06 / 23.02.2017 6053


“Ўзбекистон темир йўллари” компанияси ва Тошкент метрополитени Ўзбекистонда илк бор ўтказилаётган Европа мобиллик ҳафталиги доирасида 19 сентябрда Бепул метро куни учун кўнгилочар дастур тайёрлади. Бу ҳақда Темир йўл ташувчиси Матбуот хизмати хабар қилди.\nШу куни “Ойбек” ва “Мингўрик” станциялари ўртасида 8:00 да театр-мусиқий саҳна намойиш этилади. 17:00 дан 19:00 га қадар симфоник оркестр чиқиши ташкил этилади.\nКун давомида Амир Темур хиёбони ва Юнус Ражабий станциялари ўртасида санъатшунослар ва камер торли квартет иштирокида расмлар галереяси ташкил этилади.\n“Пахтакор” ва Алишер Навоий станциялари ўртасидаги ўтиш жойидаги вестибюлда ўтказиладиган фотокўргазмада Тошкент метрополитени тарихи ва ривожланишини кўриш мумкин.\nБундан ташқари, станциялари ўртасида ҳаракатланувчи таркибларда 10:00—12:00ва 20:00—22:00 да флешмоблар ташкил этилади. Учта йўналишдаги станциялар ўртасидаги ҳаракатланувчи таркибларда рақс жамоалари чиқишлар қилади. Кўча мусиқачилари гитара, кахон ва саксафонда композициялар ижро этади, опера қўшиқчилари эса мусиқий флешмобнинг иккинчи қисмида чиқишлар қилади.\nБолалар учун мимлар, иллюзиячилар ҳамда суперқаҳрамонлар ва мультқаҳрамонлар либосларидаги аниматорлар чиқишлари ташкил этилади.\nЭслатиб ўтамиз, Европа мобиллик ҳафталиги доирасида 22 сентябрь куни Автомобилсиз кун ўтказилиши ҳам режалаштирилган. Кун давомида Лутфий кўчаси шахсий автомобиллар учун ёпилиб, бу ерда кўнгилочар ва таълимий тадбирлар ўтказилади.\nЎзбекистонда 1 сентябрда янги телеканал очилади\nЭнди Ўзбекистонда махсус карточка орқали самолетда бепул учишингиз мумкин